9 ta' Marzu: Santa Franġiska Rumana

Verżjoni Vidjo:

Santa Franġiska Rumana

"Il-Mulej jgħid: Kull min jagħmel ir-rieda ta' Missieri, dak hu ħija u oħti u ommi

Antifona mil-Liturġija tas-Sigħat tal-Festa ta' Santa Franġiska Rumana

SANTA FRANĠISKA RUMANA

Armla u Reliġjuża

1384 – 1440

Tagħrif:

Santa Franġiska twieldet fl-1384, fi Trastevere f'Ruma, għand familja sinjura.

Kellha ħajra li ssir soru, iżda biex tobdi lill-ġenituri tagħha żżewġet ta' tlettax-il sena lil Lorenzo Ponziano, nobbli Ruman.

Kien żwieġ feliċi li dam għal 40 sena, u kellhom żewġ subien u tifla.

Franġiska, li minn dejjem kellha x-xewqa li tgħin lill-foqra, iltaqgħet mal-mara ta' ħu żewġha, Vannozza, li kellha l-istess ħajra, u flimkien, bil-barka ta' żwieġhom, bdew ħidma għal dawk li kienu fil-bżonn.

Kienu ta' għajnuna kbira għal dawk li ġew milquta mill-epidemija tal-pesta li xterdet f'Ruma.

Fl-1408, il-familja ta' żewġha ġiet ippersegwitata u mfaqqra mit-truppi ta' Ladislaw ta' Napli li kien qed jappoġġa lill-Antipapa Ġwanni XXIII.

Fl-1410, Ladislaw raġa' invada Ruma, u mhux biss għamel straġi mill-propjetà tal-familja ta' Ponzjano, imma saħansitra immaltratta lil Lorenzo li baqa' jbati tul il-kumplament ta' ħajtu.

Fl-1413, binha ż-żgħir miet kawża tal-pesta li kienet reġgħet ħakmet Ruma.

Ftit wara bintha mietet ukoll.

Fl-1414, binha l-kbir iżżewweġ, u l-mara li ħa kienet tiddisprezza lil Franġiska, iżda ma baqgħetx wara li mardet serjament u ġiet ikkurata minn Franġiska nnifisha.

Franġiska fetħet parti minn darha bħala sptar.

U fl-1426, billi xi nisa ngħaqdu magħha biex jgħinuha fix-xogħol li kienet qed tagħmel mal-morda, waqfet l-Oblati ta' Marija, komunità għan-nisa li ma kienu marbuta bl-ebda voti ħlief li joffru ruħhom għas-servizz ta' Alla u tal-foqra..

Franġiska ma kinetx tgħix fil-komunita', iżda fid-dar tagħha ma' żewġha.

Kienet tgħid:

"Il-mara miżżewġa għandha tħalli anki l-artal biex tħobb 'l Alla fil-qadi tad-dar."

Wara l-mewt ta' żewġha (1436), marret bil-mixi titlob biex tidħol fil-monasteru ta' Tor di Specchi, imwaqqaf minnha.

Laqgħuha bħala superjura, iżda dejjem fittxet is-servizzi l-aktar baxxi tad-dar.

Meta binha marad marret tagħmillu żjara, iżda ħassha ħażin u mietet fil-jum li kienet ħabbret, id-9 ta' Marzu, 1440.

Sa minn mewtha ġiet meqjuma mill-poplu ruman bħala qaddisa, u wara tliet proċessi (1440, 1443, 1451), il-Papa Pawlu V iddikjaraha uffiċjalment qaddisa fl-1608.

Ġisimha difnuh fil-knisja ta' Santa Maria Nuova, fil-Foro Romano.

Għaliha l-knisja l-lum tissejjaħ ta' Santa Francesca Romana.

Ħsieb

Minkejja li għażlet li tiżżewweġ b'rispett lejn il-ġenituri tagħha, Franġiska Rumana baqgħet tħobb il-ġabra u tistmerr il-festi u l-laqgħat soċjali.

Iż-żwieġ ħaditu bħala dmir, mhux bħala pjaċir jew sport.

Għas-sejħa ta' żewġha kienet tħalli kollox, għax dik kienet il-prijorità ta' ħajjitha.

Alla wrieha kemm togħġbu: darba kellha tħalli erba' darbiet il-bidu ta' Salm, u wara l-ħames darba sabet l-ewwel ittri miktubin bid-deheb.

Il-mortifikazzjoni u l-penitenza tagħha kienu tabilħaqq straordinarji, kemm fl-ikel kemm fl-ilbies u bl-eżempju tagħha ġibdet warajha bosta sinjuri rumani minn ħajja ta' frugħa u ta' lussu u għaqqdithom f'assoċjazzjoni taħt it-tmexxija tal-patrijiet Benedettini ta' Santa Maria Nuova.

Aktar tard iffurmaw il-kongregazzjoni tal-Oblati Benedittini ta' Tor di Specchi, approvata minn Ewġenju IV fl-1433.

Il-membri kienu jgħixu ta' reliġjużi, iżda bla klawsura u bla voti, mogħtijin għat-talb u għall-opri tajba.

Bil-kunsens ta' żewġha għamlet il-vot tal-kontinenza, u għamlet hekk progressi fil-ħajja kontemplattiva li saret waħda mill-mistiċi l-kbar tas-seklu ħmistax.

Id-dehriet li kellha kienu spiss jieħdu għamla ta' drammi li fihom kienu jieħdu sehem persunaġġi tas-sema.

Kienet ta' sikwit tara l-anġlu kustodju tagħha u titkellem miegħu.

Kellha d-don tal-mirakli u tal-estasi, rivelazzjonijiet dwar il-purgatorju u l-infern, kif ukoll id-don li taqra l-qlub u li tara l-ġejjieni.

Kienet magħrufa għall-umiltà u għad-distakk mid-dinja, għall-ubbidjenza u għall-paċenzja li biha sofriet it-turufnament ta' żewġha, il-priġunerija ta' binha Ġanpatist, il-mewt ta' wliedha u t-telfa tal-ġid li kellha.

Kalma fost dawn id-diżgrazzji kienet ittenni l-kliem ta Ġob:

"Alla tani u Alla ħadli.

Ikun dejjem imfaħħar l-isem t'Alla."

U int, tagħraf li kull ma għandek huwa rigal mingħand Alla u li jekk dan ma jibqax tiegħek, m'għandekx toħodha bi kbira imma tkompli tafda f'Alla u jieħu ħsiebek Hu?

Taqdi d-dmirijiet tiegħek sew skont l-istat tiegħek billi tpoġġi lill-membri tal-familja tiegħek u lil dawk taħt il-kura tiegħek fl-ewwel post qabel ma tinvolvi ruħek f'impenji oħra?

Kemm tfittex li tgħix b'tali mod li dak li tgħid u tagħmel jiġbed l-attenzjoni ta' nies bħalek li forsi jsibu fik u fil-fidi tiegħek għajn għal ħajjithom hekk li forsi jibdew jimxu fuq l-eżempji tiegħek?

Talba

O Alla, inti li tajtna lil Santa Franġiska Rumana bħala xempju tal-għaġeb, sew bħala mara miżżewġa, sew bħala reliġjuża; agħmel li aħna naqduk sa l-aħħar, billi, f'dak kollu li nsibu ruħna fih f'din il-ħajja, inżommu lilek quddiem għajnejna u nimxu warajK.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif u l-Ħsieb dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed8b51de', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


7 ta' Marzu: Santa Perpetwa u Santa Feliċita

Verżjoni Vidjo:

Santa Perpetwa u Santa Feliċita

"Ibqgħu qawwija fil-fidi, u ħobbu lil xulxin.

Tħallux is-sofferenzi jaqtgħulkom qalbkom". ~

Santa Perpetwa qalet dan il-kliem lil xi Nsara li rat meta kienet fl-arena.

SANTA PERPETWA U SANTA FELIĊITA

Martri tal-Ewwel Seklu

? – 203

Tagħrif:

Santa Perpetwa kienet mara sinjura, edukata fl-aħjar skejjel, żagħżugħa ta' 22 sena, miżżewġa u kellha tarbija.

Kienet mill-belt ta' Thuburbo, ftit 'l isfel minn Kartaġni, fl-Afrika ta' Fuq (illum it-Tuneżija).

Santa Feliċita kienet ilsira, seftura ta' Perpetwa, u kienet qed tistenna tarbija, li fil-fatt welditha meta kienet il-ħabs, ftit ġranet qabel mietet.

It-tnejn kienu qed iħejju ruħhom biex jitgħammdu, meta fil-persekuzzjoni ta' Settimu Severu, ġew arrestati u mitfugħin il-ħabs, flimkien mal-ilsiera Revokatu, Saturninu u Sekundulu, u wara wkoll il-Katekist Saturu.

Missier Perpetwa riedha tiċħad il-Fidi biex issalva ħajjitha.

Darba minnhom urietu vażett u qaltlu:

"Missier, qed tara dan il-vażett?

Jista' dan ikun xi ħaġa oħra?

Lanqas jien ma nista' nkun ħaġa oħra għajr nisranija".

Perpetwa u Feliċita kienu kkundannati għall-mewt, biex jittieklu mill-annimali selvaġġi fl-anfiteatru.

It-trabi tagħhom ittieħdu u trabbew mill-Insara.

Billi l-annimali selvaġġi ma messewhomx, ġew maqtula bix-xabla mill-gladjaturi, fis-7 ta' Marzu, 203.

Isimhom insibuh fir-Raba' Talba Ewkaristika tal-Quddiesa.

Ħsieb

Ir-rakkont tal-martirju ta' Santa Perpetwa u Santa Feliċita u sħabhom, li seħħ f'Kartaġni (fl-Afrika ta' fuq) fis-sena 203 taħt l-Imperatur Severus hu wieħed mid-dokumenti awtentiċi l-aktar interessanti tal-Knisja tal-qedem.

Permezz tiegħu waslitilna stampa ħajja tal-esperjenzi tagħhom kif ukoll tal-personalitajiet tagħhom.

Fih hemm djarju ta' Perpetwa nnfisha, u paġna miktuba minn martri ieħor, u r-rakkont tal-għeluq minn xi ħadd li kien xhud ta' dak li kiteb, u li ħafna jaħsbu li kien Tertulljanu.

Il-grupp ta' martri kienu ġew konvertiti għall-fidi nisranija minn sekular jismu Saturus, li ngħaqad magħhom minn rajh fil-ħabs li fih kienu mitfugħin talli ma ridux joffru sagrifiċċju lill-allat.

Perpetwa tat 'il binha-tarbija lil missierha pagan biex jieħu ħsiebu, imma baqgħet sħiħa fil-fehma tagħha minkejja l-appelli ħerqana li għamlilha missierha.

Feliċita bdiet titlob li tfittex twelled it-tarbija tagħha li ma tmurx titlef iċ-ċans tal-martirju.

Meta bdiet tingħi bl-uġigħ tal-ħlas u suldat staqsieha: "Mela kif se tissaporti l-uġigħ tal-martirju?", hi pronta qaltlu:

"Bħalissa qiegħda nsofri jien; imma dak il-ħin (tal-martrirju) ħaddieħor ikun qed isofri hu minfloki."

Hi welldet tifla fil-ħabs u baqgħet sħiħa fil-fehma tagħha anki meta ħadulha t-tarbija.

Dak li kellu jagħti d-daqqa tal-mewt lil Perpetwa tant tqanqal mill-qawwa li wriet Perpetwa li hi nnifisha kellha tiggwidalu x-xabla tiegħu għal fuq għonqha.

Il-martirju tagħhom sar magħruf mal-Knisja kollha – Santu Wistin ipprietka għall-ġieħ tagħhom mill-inqas tliet darbiet.

L-ismijiet ta' Santa Perpetwa u Santa Feliċita jissemmew fil-kanoni Ruman tal-quddiesa.

Tħallux is-sofferenzi jaqtgħulkom qalbkom."

Santa Perpetwa qalet dan il-kliem lil xi Nsara li rat meta kienet fl-arena u issa qed tgħidu lilna lkoll.

Kemm qed inżommu sħiħ fil-fidi u nħobbu lil xulxin bla ma naqtgħu qalbna?

Talba

O Kbir Alla, Int li għoġbok iżżejjen lil dawn iż-żewġ ommijiet żgħażagħ, Santa Perpetwa u Santa Feliċita b'fidi kbira u soda, li resqu lejn il-martirju b'kuraġġ kbir, agħmel li jkunu għalina ta' eżempju biex b'fidi qawwija jkunu xhieda għall-oħrajn fiż-żminijiet tal-lum, mod speċjali fost l-ommijiet u n-nisa.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif u l-Ħsieb dwar dawn il-qaddisin tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed8b6108', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


10 ta' Marzu: San Ġwann Ogilvie

Verżjoni Vidjo:

San Ġwann Ogilvie

"Nitolbok li jkunu lkoll ħaġa waħda.

Kif inti fija, Missier, u jiena fik, ħa jkunu huma wkoll ħaġa waħda fina, biex hekk id-dinja temmen li inti bgħattni". ~

Ġesù fi Ġwanni 17:21

SAN ĠWANN OGILVIE

Ġiżwita u Martri

1579 – 1615

Tagħrif:

Dan il-qaddis kien bin il-baruni ta' Drum-na-Keith fl-Iskozja; kien imrobbi bħala kalvinista.

Kien mibgħut jistudja fi Franza, u hawn, bħala student beda jinteressa ruħu fuq il-kontroversji reliġjużi li kienu jifirdu 'l qrabatu.

Ġie milqugħ fil-Knisja Kattolika fil-Kulleġġ Skoċċiż f'Louvain (1596) meta kellu sbatax-il sena.

Mar imbagħad jistudja f'Regensburg u ngħaqad mal-Ġiżwiti fi Brno tliet snin wara, fl-1599.

Għal għaxar snin John Ogilvie ħadem fl-Awstrija, l-aktar fi Graz u fi Vjenna.

Imbagħad kien assenjat lill-provinċja Franċiża, u kien ordnat saċerdot f'Pariġi fl-1610.

Minn dak iż-żmien xtaq u talab li jintbagħat lura jaħdem f'pajjiżu fl-Iskozja.

Xewqtu ġiet maqtugħa fl-1613.

Minħabba l-liġijiet kontra s-saċerdoti nsara, hu vvjaġġa bl-isem ta' John Watson, bħala negozjant taż-żwiemel jew bħala suldat.

Hu sab li ħafna nobbli Skoċċiżi aċċettaw ir-reliġjon protestanta, almenu minn barra, u ma kinux lesti jgħinu saċerdot ipprojbit.

Billi f'pajjiżu ma tantx irnexxa, John Ogilvie mar Londra biex jikkuntattja wieħed mill-ministri tar-re u mbagħad mar Pariġi għall-konsultazzjoni, imma qalulu biex jirritorna lura fl-Iskozja, kif fil-fatt għamel.

F'Edinburgh hu qagħad għand wieħed avukat u għamilha ta' għalliem għal ibnu, jamministra s-sagramenti lil ġemgħa ta' kattoliċi, jipprietka u jżur il-ħabsijiet.

Iżda wara ħdax-il xahar ġie mikxuf u arrestat fi Glasgow.

Għadda ħames xhur fil-ħabs fejn kien maħqur billi ma jagħtuhx jiekol u ma jħalluhx jorqod, qatgħulu xagħru u waddbuh kemm -il darba fl-art.

Darba nżamm imqajjem għal tmint ijiem sħaħ f'attentat biex jikxef ismijiet ta' Kattoliċi oħra.

Mill-ħabs irnexxielu joħroġ b'kuntrabandu.

San Ġwann Ogilvie ġie kkundannat għal tradiment

high treason

imma offrewlu li jiġi meħlus u ħafna benefiċċji għoljin kieku kellu jiċħad ir-reliġjon tiegħu.

Billi ma aċċettax, hu kien mgħallaq fi Glasgow minħabba d-difiża tiegħu tas-supremazija tal-Papa, fl-10 ta' Marzu, 1615 meta kellu 36 sena.

Iddikjarah qaddis Pawlu VI fl-1976.

Ħsieb

Ġwanni għex fi żmien meta la l-Kattoliċi u lanqas il-Protestanti ma kienu lesti li jittolleraw lil xulxin.

Meta fittex fl-Iskrittura, sab kliem li kabbrulu l-viżjoni tiegħu.

Għalkemm sar Kattoliku u miet għall-fidi tiegħu, huwa fehem xi jfisser il-kliem "kattoliku żgħir", il-firxa wiesgħa ta' dawk li jemmnu li jħaddnu l-Kristjaneżmu.

Anke issa, huwa bla dubju ta' xejn, jifraħ fl-ispirtu ekumeniku mrawwem mill-Konċilju Vatikan II u jingħaqad magħna fit-talb tagħna għall-għaqda ma' dawk kollha li jemmnu.

Il-Mulej Ġesù jrid li aħna l-Insara – kemm jekk Kattoliċi bħalna, kemm jekk Ortodossi, jew Anglikani, jew Luterani – nagħmlu minn kollox biex nersqu aktar lejn xulxin, u biex flimkien nagħtu xhieda tal-Aħbar it-Tajba li ġabilna Kristu bit-tagħlim u l-mirakli tiegħu, kif ukoll bil-passjoni, il-mewt u l-qawmien tiegħu.

Ħafna huma l-Insara li jinġabru flimkien sabiex jitolbu għall-għaqda.

Ġesù stess, lejlet il-Passjoni tiegħu, talab bil-ħerqa lill-Missier:

"Nitolbok li jkunu lkoll ħaġa waħda.

(Ġwanni 17:21)

Kull sena, bejn it-18 ta' Jannar u l-25 ta' Jannar, Festa tal-Konverżjoni tal-Appostlu tal-Ġnus, San Pawl, issir din il-ġimgħa ta' talb intensiv mill-insara biex jingħelbu l-firdiet bejn il-Knejjes u d-denominazzjonijiet insara differenti.

Sfortunatament, tul il-medda tas-sekli, il-Knisja għaddiet minn bosta firdiet, fosthom il-firda tal-Ortodossi fis-Seklu Ħdax, u aktar tard, il-firda tal-Protestanti, fis-Seklu Sittax.

Jeħtieġ li ngħixu bl-impenn il-fidi tagħna hekk li ngħadduha lill-ġenerazzjonijiet ta' warajna.

Jekk aħna ma ngħixux il-fidi tagħna, din tmut u l-ġenerazzjonijiet futuri ma jkollhomx iċ-ċans li bħalna jduqu t-tjubija u l-kobor tal-imħabba ta' Alla għalina f'Ibnu Ġesù.

L-impenn tagħna ma jridx jieqaf meta tintemm il-Ġimgħa ta' Talb għall-Għaqda tal-Insara, imma jrid ikun iżjed minn hekk.

Irridu nkomplu nitolbu u fuq kollox rridu nikbru fl-imħabba għal xulxin.

L-għaqda li Ġesù jrid fil-Knisja tiegħu u li aħna tant nixtiequ, tinbena fuq l-imħabba.

L-għaqda sseħħ jekk aħna ma niqfux fuq id-differenzi ta' bejnietna imma nfittxu li negħlbu d-differenzi tagħna bl-imħabba.

Talba

O Mulej, San Ġwann Ogilvie għadda minn persekuzzjonijiet, tiġrib u fl-aħħar ħa l-martirju għall-fidi tiegħu.

Agħtina l-istess spirtu ta' konvinzjoni u ħeġġa, biex bl-imħabba għalik, nibqgħu nikbru fil-fidi tagħna u nkomplu nwassluha lill-oħrajn.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed8b39e1', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


8 ta' Marzu: San Ġwann ta' Alla

Verżjoni Vidjo:

San Ġwann ta' Alla

"Tassew, ngħidilkom, kemm għamiltu ma' wieħed minn dawn iż-żgħar tiegħi, għamiltuh miegħi.

Ejjew, imberkin minn Missieri, ħudu b'wirt tagħkom is-saltna li tħejjiet għalikom sa mill-ħolqien tad-dinja". ~

Antifona mil-Liturġija tas-Sigħat tal-Festa ta' San Ġwann ta' Alla.

SAN ĠWANN TA' ALLA

Reliġjuż

1495 – 1550

Tagħrif:

San Ġwann twieled f'Montemor, il-Portugal, fl-1495, minn ġenituri fqar iżda nsara tajbin.

Żogħżitu għaddieha fi Spanja, ma' ragħaj sinjur, u kien sejjer tajjeb ħafna miegħu, sakemm dan ried iżewġu lil bintu.

Billi San Ġwann ma riedx jiżżewweġ telaq, u daħal suldat.

Ħa sehem fil-gwerra kontra Franza, u fl-Ungerija kontra t-Torok, fiż-żmien li Karlu V kien Re ta' Spanja.

Il-kumpanija ħażina nissietu l-prattika tar-Reliġjon u ttraskuraha bis-sħiħ.

Fl-1536, ħareġ minn suldat, u sab jaħdem bħala ragħaj.

Bil-mod beda jbiddel ħajtu.

Wasal biex iddeċieda li jmur l-Afrika biex jeħles l-ilsiera ħalli jpatti għal dnubietu.

Issa kellu 40 sena.

Mill-Afrika mar Ġibiltà.

Fl-1538, kien fi Granada, Spanja, fejn fetaħ ħanut u beda jbigħ kotba, santi, inkwatri tal-qaddisin u affarijiet reliġjużi.

Ġurnata waħda, sama' prietka mingħand il-Beatu Ġwanni ta' Avila, u tant laqtitu li ta kull ma kellu lill-foqra, u beda jibki dnubietu pubblikament fit-toroq.

Spiċċa biex daħħluh għal żmien qasir bħala pazjent fi sptar tal-moħħ.

Fl-1540, kera dar u beda jżomm fiha nies morda li kienu fqar.

Kien jieħu ħsiebhom kollox waħdu.

Kien idur bihom, u fl-istess waqt kien isib il-ħin biex ibigħ l-injam u xi affarijiet oħra biex jaqla' l-għixien tiegħu ta' kuljum.

F'qasir żmien, l-għajnuna mingħand il-qassisin, tobba u bosta oħrajn bdiet ġejja qatigħ.

Tnejn min dawk li offrew lilhom infushom biex jgħinu lil San Ġwann, kienu għedewwa ta' xulxin, għamlu paċi, u saru l-qalba tal-Ordni "Fratelli Ospidalieri ta' San Ġwann ta' Alla", li twaqqaf għoxrin sena wara mewtu.

Fl-Italja huma msejħin il-Fatebene Fratelli, mill-espressjoni komuni tal-qaddis:

"Agħmlu l-ġid, ħuti."

Hu impenja ruħu għall-kura tal-morda b'ħeġġa li donnha ma kellhiex limitu.

Wara għaxar snin ta' ħidma iebsa hu waqa' marid.

L-aħħar marda tiegħu kienet verament edifikanti, kif wara kollox kienu l-aħħar 15-il sena ta' ħajtu.

San Ġwann t'Alla miet għarkopptejh quddiem l-artal, nhar it-8 ta' Marzu,1550, dakinhar li għalaq 55 sena.

Ġie kkanonizzat mill-Papa Alessandru VIII fl-1690.

Il-Papa Ljun XIII ħatru Patrun tal-Isptarijiet u tal-agunizzanti, tal-morda, tal-infermiera u l-isptarijiet.

Il-fdal tiegħu jinsab meqjum fil-knisja tal-patrijiet tiegħu fi Granada.

San Rikardu Pampuri, u San Ġwanni Grande, il-Beatu Beneditt Menni, u 71 Beati Martri Spanjoli kienu reliġjużi Ospedaljieri.

Ħsieb

Kien jismu Ġwanni Ciudad u twieled f'Montemor-o-Novo, ftit 'il-bogħod minn Lisbona, fil-Portugal, minn ġenituri foqra iżda ta' ħajja qaddisa.

L-ewwel snin tiegħu għaddiehom bħala ragħaj, f'safa kbira u fil-virtù; imma meta kiber, il-ħbiberija ħażina kienet il-kawża li naqqsitlu l-ħajja virtuża li kellu qabel.

Meta wara l-konverżjoni tiegħu, l-isptar ta' Granada li fih hu u sħabu kienu jduru bil-morda, ħa n-nar.

San Ġwann u sħabu għaddew minn bejn il-fjammi, u ssugraw ħajjithom, biex iġorru l-morda u jeħilsuhom mill-mewt.

Dan jgħallimna x'differenza tagħmel il-kumpanija!

Meta kien fil-kumpanija tal-ġenituri qaddisa tiegħu, kien jgħix f'safa kbira u f'ħajja ta' virtù.

Aktar tard, il-kawża li naqqsitlu l-ħajja virtuża kienet il-kumpanija ħażina ta' sħabu.

Meta ġie f'sensieh u kkonverta tant li ried ipatti għal dnubietu b'għemejjel tajba, kien huwa stess li ġibed kumpanija tajba ta' rġiel li bħalu bdew jaqdu lill-morda.

Mhux biss, din il-kumpanija waqqfet l-Ordni "Fratelli Ospidalieri ta' San Ġwann ta' Alla", għoxrin sena wara mewtu.

U b'hekk il-frott it-tajjeb intiret u tkattar.

Daqs kemm nistgħu ninġarru mal-kurrent, daqshekk ieħor nistgħu nibqgħu sodi, ngħixu ħajja li togħġob lil Alla u li tiġbed kumpanija tajba ta' persuni li jinġibdu mill-eżempju tal-ħajja tagħna.

L-għażla tibqa' dejjem f'idejna.

Fir-rakkont tal-istorja ta' San Ġwann, insibu li darba l-Arċisqof bagħat għal Ġwanni ta' Alla wara li saru xi rapporti li kien qed iżomm nies vagabondi u nisa tat-triq ġewwa l-isptar tiegħu.

B'umiltà kbira niżel għarkupptejh u qallu:

"Iben il-bniedem ġie għall-midinbin u aħna fid-dmir li ngħinuhom jikkonvertu.

Jien ma kontx fidil lejn il-vokazzjoni tiegħi għax traskurajtha, imma nistqarr li ma naf l-ebda persuna ħażina fl-isptar ħlief jien innifsi li ma jistħoqqlix niekol ħobż minn tal-fqar."

Dan jurina li minkejja li kien sar mudell għal bosta nies li bdew jgħinu fl-istess ħidma ta' karità, huwa baqa' umli u dejjem b'attitudni ta' bniedem niedem.

U int, kemm tfittex li tgħix bħala persuna umli u dejjem niedma minn dnubietek?

X'qed tagħmel biex bħal San Ġwann ta' Alla, turi tjieba u ħniena ma' min hu mġarrab mill-hemm tad-dinja?

Tifhem li dak li tagħmel mal-oħrajn, Ġesù jqisu magħmul lilu nnifsu?

Kemm tfittex li tgħin lil ħaddieħor jinbidel b'ħajja ta' virtù u ta' karità nisranija?

Talba

O Alla, inti tajt lill-qaddej tiegħek San Ġwann qalb kollha ħniena għall-proxxmu; nitolbuk biex, b'għemejjel ta' mħabba, jistħoqqilna nissieħbu mal-magħżulin tiegħek fis-saltna tas-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed8b701f', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


11 ta' Marzu: San Sofronju

Verżjoni Vidjo:

San Sofronju

"Aħna nistqarru li Kristu, il-Verb ta' Alla magħmul bniedem, hu dejjem veru Iben Alla u hu dejjem veru Bin il-bniedem". ~

Minn Ittra tal-Papa San Ljun il-Kbir

SAN SOFRONJU

Patrijarka ta' Ġerusalemm

?560 – 638

Tagħrif:

Twieled fil-belt ta' Damasku (is-Sirja) madwar is-sena 560.

Wara li studja u għallem għal xi żmien ir-rettorika mar jgħammar fl-ermitaġġ ta' San Teodosju ħdejn Ġerusalemm.

Għal bosta snin, taħt it-tmexxija ta' San Ġwann Mosku u miegħu, żar is-santwarji u l-monasteri tal-Palestina, tas-Sinaj u tal-Eġittu, fejn sar ħabib taż-żewġ patrijarki ta' Lixandra, Ewloġju u San Ġwann l-Elemożinier.

San Sofronju kiteb il-ħajja ta' San Ġwann l-Elemożnier ma' Mosku.

Mar ukoll Ruma ma' Mosku, u meta dan miet hemm fis-sena 619, ħa ġismu lura lejn il-Palestina u difnu fil-monasteru ta' San Teodosju.

Kellu sehem kbir fil-lotta kontra l-ereżija tal-Monoteliti, li kienu jgħidu li Kristu kellu rieda waħda biss, ir-rieda tan-natura divina u mhux ukoll dik ta' bniedem.

Fuq din il-kwistjoni kellu kontroversja sew mal-patrijarka Ċiru ta' Lixandra, u anki ma' Serġju ta' Kostantinopoli.

Kiteb ukoll trattat kbir kontra din l-ereżija, issa mitluf, fejn ġabar 600 test tas-Santi Padri dwar iż-żewġ ridiet ta' Kristu.

Għandna tiegħu għaxar omeliji fuq bosta festi tas-sena, magħrufa għall-kontenut dommatiku u għall-istil rettoriku tagħhom.

Kiteb ukoll il-ħajja ta' San Ċiru u ta' San Ġwann, żewġ martri Lixandrini talli kienu ħelsuh mill-mard tal-għajnejn, u l-ħajja ta' Santa Marija mill-Eġittu.

Ġie magħżul patrijarka ta' Ġerusalemm fis-sena 634.

Minnufih laqqa' konċilju biex jikkundanna l-ereżija tal-Monoteliti, u bagħat l-ittra sinodali mwettqa mis-sitt konċilju ġenerali, lill-Papa Onorju, biex ifakkru li s-skiet fuq din il-kwistjoni kien x'aktarx ta' dannu aktar milli ta' ġid.

Waqt il-patrijarkat tiegħu kellu jsofri l-waqgħa ta' Ġerusalemm taħt l-Għarab.

Waqt l-assedju tal-belt qaddisa ħa sehem bil-qlubija tiegħu fid-difiża, u mbagħad irranġa l-waqgħa tal-belt mal-kaliffu Omar (636), fejn kiseb il-libertajiet ċivili u reliġjużi lill-Insara bi ħlas ta' taxxa.

Miet x'aktarx fil-11 ta' Marzu, 638.

Ħsieb

Qari mid-Diskorsi tal-isqof San Sofronju bit-titlu 'Nilqgħu d-dawl dejjem jiddi':

"Ġie Dak li hu id-dawl tassew, li jdawwal kull bniedem li jiġi fid-dinja.

Mela niddawwlu lkoll, ħuti; ħa niddu lkoll.

Ħadd minna ma għandu jibqa' mingħajr din id-dija, ħadd ma għandu joqgħod mistur fid-dalma tal-lejl; imma noħorġu kollna niddu, immorru mdawla lkoll flimkien u b'ruħna ferħana nkantaw innijiet ta' radd il-ħajr lil Missier id-dawl, li bagħtilna d-dawl veru biex ikeċċi d-dlam minna u jdawwalna lkoll.

Permezz tiegħu aħna wkoll rajna s-salvazzjoni ta' Alla, li l-Missier ħejja għall-popli kollha u wrihielna għall-glorja tagħna, Iżrael il-ġdid.

Aħna wkoll, bil-fidi tagħna, ħaddanna lil Kristu li ġie għandna minn Betlehem.

Hu, is-Salvatur mibgħut lilna minn Alla l-Missier, sejħilna minn fost il-ġnus u għamilna l-poplu ta' Alla; u aħna rajna b'għajnejna lil Alla magħmul bniedem, rajna lil Alla magħna u lqajnieh fid-dirgħajn ta' ruħna.

U għalhekk aħna, niċċelebraw din il-preżenza ta' Alla fostna u ma ninsewha qatt".

U int, ilqajt lil Kristu li Hu l-veru Dawl li jdawwal id-dlamijiet ta' din id-dinja u tal-ħajja tiegħek?

Tmur għandu, li Hu tassew Alla setgħani u tassew bniedem li jagħder, b'kunfidenza u b'qima?

Tagħmel ħiltek kollha, biex bħal San Sofronju tiddefendi l-fidi nisranija tiegħek kontra l-ereżiji ta' żminijietna?

Talba

O Alla, permezz ta' San Sofronju, Int dawwalt lill-poplu tiegħeK bit-tagħlim veru fost il-ħafna opinjonijiet u stqarrijiet foloz, agħtina li bit-talb tiegħu, aħna wkoll niddefendu t-Tagħlim u l-Valuri nsara li qed jiġu mhedda bil-kbir fi żminijietna.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed8bd784', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


5 ta' Marzu: San Ġwann Ġużeppi tas-Salib

Verżjoni Vidjo:

San Ġwann Ġużeppi tas-Salib

"Agħmlu mela frott xieraq tal-indiema". ~

Mattew 3:8

SAN ĠWANN ĠUŻEPPI TAS-SALIB

Reliġjuż

1654 – 1734

Tagħrif:

Kien Franġiskan tar-Riforma ta' San Pietru minn Alkantara, twieled fil-gżira ta' Iskja, 'il barra mill-golf ta' Napli.

Il-ħajja eżemplari li għex sa minn ċkunitu

kisbitlu l-grazzja li jkun l-ewwel Taljan imsejjaħ mill-Mulej li għannaq ir-riforma ħarxa ta' San Pietru minn Alkantara.

Malli libes iċ-ċoqqa ħarxa ta' din ir-riforma, ħa bħala mudelli tiegħu l-Patrijarka ta' Assisi u l-penitenti ta' Alkantara, u minn dak tal-ewwel tgħallem bi ħrara kbira l-umiltà u l-faqar, waqt li mit-tieni ħa l-ispirtu ta' kontemplazzjoni u tal-penitenza.

Tliet snin wara li pprofessa, is-superjuri tawh l-inkarigu li jwaqqaf kunvent hekk fqajjar u żgħir, li kien kopja mitmuma ta' dak li l-Alkantara kien waqqaf fl-Estremadura (Spanja).

Wara ħatruh majjistru tan-novizzi, u hekk seta' jifforma bil-kelma u bl-eżempju fil-prattika tal-virtujiet reliġjużi tant li bosta saru mbagħad magħrufin għall-qdusija u għall-mirakli.

Kiseb mill-Papa Klement XI il-permess li jiftaħ provinċja ġdida tal-istitut tiegħu fir-renju ta' Napli, u tagħha kellu jaċċetta li jkun l-ewwel superjur.

Miet ta' 80 sena fl-1734.

Ħsieb

"O penitenza mbierka li kisbitli premju hekk kbir!"

Hekk qal San Pietru minn Alkantara meta deher lil Santa Tereża wara mewtu.

San Pietru kien patri li għex f'penitenzi kbar.

Kien qaddis li għen bil-kbir lil Santa Tereża ta' Ġesù fir-Riforma tal-Karmelu.

San Ġużepp tas-Salib ried isir iben dan il-qaddis Franġiskan u jgħix ir-Riforma tiegħu.

Aħna m'aħniex se nimitawh fil-ħruxija tal-penitenzi; il-penitenza tagħna trid tkun il-ħarba mid-dnub u minn dak kollu li nħossu li Alla ma jridux.

Imma xi tfisser li tagħmel penitenza skont San Franġisk?

"Li wieħed jkollu fih l-Ispirtu s-Santu, joħroġ ċar f'dak l-istil ta' ħajja qaddisa li Franġisku jsejjaħlu "tagħmel il-penitenza".

B'din l-espressjoni Franġisku jrid ifisser dak l-atteġġjament ta' konverżjoni kontinwa li hija karatteristika tal-ħajja Nisranija.

Dik il-bidla totali li twassal il-bniedem joħroġ mill-egoiżmu u l-indipendenza tiegħu għal dak is-serħan u d-dipendenza sħiħa minn Alla".

Imma meta nisimgħu bi kliem bħal penitenza, sawm, astinenza u sagrifiċċji, x'għandna nifhmu bihom u n-nisrani tal-lum kif għandu jipprattikhom?

Fl-1966, San Pawlu VI Papa rriforma l-forma tal-penitenza fil-Kostituzzjoni Appostolika dwar il-penitenza (Poenitemini).

Fiha, fost l-obbligi ta' żmien ir-Randan li probabli tafuhom, ifakkarna fil-liġi ta' Alla li tħeġġiġna biex nagħmlu penitenza, b'mod speċjali bi tpattija għal dnubietna aħna u nitolbu maħfra lil Alla.

Iżda ma' dawn il-penitenzi hemm ukoll il-ħtieġa tal-maħfra u l-mogħdrija u l-imħabba konkreta lejn il-proxxmu tagħna kollu fil-mod kif inġibu ruħna miegħu.

Wieħed jista':

ma jikolx laħam;

jastjeni ruħu minn xorb alkoħoliku;

ma jpejjipx;

jiċċaħħad minn xi divertiment;

jieħu sehem f'Quddiesa, jew jagħmel il-Via Sagra;

jitlob aktar mal-famlija e.ż. jitlob ir-Rużarju;

jaqra l-Iskrittura Mqaddsa;

irażżan l-infiq u jagħti karità;

iżur il-morda jew ix-xjuħ li huma weħidhom.

Nistgħu ukoll nieħdu iktar paċenzja b'xulxin, per eżempju, 'l mod kif inġibu ruħna mal-membri tal-familji tagħna u fuq il-postijiet tax-xogħol, inkunu kalmi u iktar osservanti tar-regoli tat-traffiku waqt is-sewqan, moderazzjoni fl-użu tal-internet u t-telefowns ċellulari biex nagħtu iktar importanza u attenzjoni lil dawk li jinsabu fiżikament magħna.

Huwa ta' valur kbir wkoll għalina li niċċaħħdu, għax irridu, minn ħwejjeġ li jogħġbuna, imqar għal ftit ħin f'ġurnata.

Talba

Mulej, bħalma għallimt lil San Ġużepp tas-Salib kif irażżan l-aptiti u l-burdati tiegħu u l-attenzjoni żejda għal dak li mhux indispensabbli u jagħti iktar attenzjoni Lilek li ħabbejtna u bgħatt lil Ibnek biex jurina mħabbtu bil-passjoni u l-mewt tiegħu, għallem lilna wkoll biex norbtu qalbna biss miegħeK li ser tibqa' għal dejjem.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

Parti mill-ħsieb huwa ta' Fr Michael Bugeja (Ċeremonier tal-Isqof Charles J. Scicluna).

__ATA.cmd.push(function() { __ATA.initDynamicSlot({ id: 'atatags-26942-5ed64ed8df9f9', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


2 ta' Marzu: Santa Anjeże ta' Praga

Verżjoni Vidjo:

Santa Anjeże ta' Praga

"Int stmellejt il-kobor tas-saltna tad-dinja u qist bħala ħaġa ta' bla siwi ż-żwieġ mal-lmperatur u għażilt li timxi b'rieda sħiħa fuq il-passi ta' Dak li immeritajt li tkun l-għarusa tiegħu." –

Santa Klara ta' Assisi lil Santa Anjeże ta' Praga, f'waħda mill-ittri li kitbitilha.

SANTA ANJEŻE TA' PRAGA

Reliġjuża

1211 – 1282

Tagħrif:

Din il-qaddisa kienet il-fundatriċi tal-ewwel monasteru tas-Sorijiet Klarissi 'l fuq mill-Alpi.

Hija twieldet fl-1211 fi Praga, u kienet bint ir-Re Otakar I tal-Boemja u tar-Reġina Kostanza, oħt Andrea II re tal-Ungerija.

Hija kienet prima kuġina ta' Santa Eliżabetta tal-Ungerija.

Ta' tliet snin, Anjeże kienet mibgħuta fil-monasteru tas-sorijiet Ċisterċensi.

Ta' sitt snin ittieħdet lura Praga, u wara ġiet fdata lis-sorijiet Premostratensi ta' Doksany biex tirċievi l-edukazzjoni li kien jixirqilha.

Fl-1220, minħabba li kienet imwiegħda bħala għarusa ta' Enriku VII iben l-Imperatur Federiku II, Anjeże kienet meħuda fil-qorti tad-duka tal-Awstrija.

Billi l-għerusija tħassret, hija marret lura Praga fl-1225.

Wara riflessjoni matura hija ddeċidiet li tikkonsagra l-verġnità tagħha lil Alla.

Anjeże kienet semgħet minn xi predikaturi Franġiskani ġo Praga dwar il-ħajja qaddisa skont l-ispirtu ta' San Franġisk li l-Verġni Klara kienet qed tgħix ġo Assisi.

Hija nġibdet lejn dik il-kwalità ta' ħajja u ddeċidiet li timxi fuq l-eżempju tagħha.

Wara li waqqfet il-monasteru ta' San Franġisk għas-"Sorijiet Foqra" jew "Damjaniti" (fl-1234), hija stess ingħaqdet magħhom nhar il-Pentekoste, fil-11 ta' Ġunju, 1234.

Din l-azzjoni tagħha tant qajmet agħa fost il-klassi tal-aristokratiċi ta' żmienha li mijiet ta' tfajliet imxew fuq l-eżempju tagħha u daħlu f'kunvent.

Anjeże għaddiet b'kollox 45 sena bħala soru Klarissa u serviet għal żmien qasir bħala badessa fuq talba tal-Papa.

Santa Klara ta' Assisi kienet tistħajjilha hija nnifisha, u għadha teżisti korrispondenza li għaddiet bejn dawn iż-żewġ qaddisin.

Flimkien ma' Klara, Anjeże ħadmet biex tinkiseb l-approvazzjoni tar-regola ġdida li hija kienet ħaddnet.

Santa Anjeże ta' Praga mietet fit-2 ta' Marzu, 1282, fl-età ta' 71 sena.

Ħafna mirakli kienu attribwiti lil din il-prinċipessa-badessa.

Hi kienet iddikjarata beata mill-Papa Piju IX fl-1874, u kkanonizzata mill-Papa San Ġwanni Pawlu II fl-1988.

Ħsieb

Il-familjari ta' Anjeże ppruvaw diversi drabi oħra jgħarrsuha ma' xi prinċep jew xi nobbli, imma hi rnexxielha teħles minnhom kull darba – l-aħħar każ kien meta hi kellha ftit inqas minn tletin sena u niesha riduha tiżżewweġ lill-Imperatur Federiku II.

Imma Anjeże appellat lill-Papa Girgor IX u insistiet li x-xewqa tagħha kienet li ssir soru Franġiskana.

Fl-aħħar Federiku ċeda.

"M'għandix neħodha b'offiża," qal l-imperatur, "ladarba hi ppreferiet lis-Sultan tas-Sema milli lili."

Dawn li ġejjin huwa siltiet mit-Tieni Ittra li Santa Klara ta' Assisi kitbet lil Santa Anjeże ta' Praga:

"Jiena nrodd ħajr lil Dak li mingħandu tiġi kull ħaġa tajba u kull don perfett (Ġakbu 1:17), li għoġbu jżejnek b'tant ġmiel ta' virtù, u riedek li tiddi b'sinjali l-aktar għoljin ta' perfezzjoni, biex ladarba int sirt tixbah lill-Missier ta' kull perfezzjoni (Mattew 5:48) min-naħa tiegħek ikun jixraqlek li ssir perfetta, hekk li għajnejh ma jsibu xejn fik li fih xi ħjiel ta' imperfezzjoni.

(Salm 138:16).

U din hija l-perfezzjoni li għaliha s-Sultan ser jgħaqqdek miegħu fil-għamara tat-tieġ tal-ġenna, fejn Hu qiegħed glorjuż fuq tron tal-kwiekeb, għaliex int stmellejt il-kobor tas-saltna tad-dinja u qist bħala ħaġa ta' bla siwi ż-żwieġ mal-lmperatur.

Flok dan kollu, għall-imħabba tal-faqar imqaddes, u fi spirtu ta' umilta' kbira u ta' karita' l-aktar imħeġġa, għażilt li timxi b'rieda sħiħa fuq il-passi (1 Pietru 2:21) ta' Dak li immeritajt li tkun l-għarusa tiegħu.

Verġni fqira, tgħannaq ma' Kristu fqir.

Qis li Hu sar oġġett ta' disprezz, u għalhekk int imxi warajh, u għall-imħabba tiegħu tarahiex bi kbira li ssir immaqdra f'din id-dinja.

O Reġina l-aktar nobbli, ħares lejn l-Għarus tiegħek, l-isbaħ fost ulied il bnedmin (Salm 44:3), li biex isalvak sar l-aħħar wieħed fost il-bnedmin, immaqdar, imsawwat u midrub f'ġismu kollu, u miet fost l-eħrex tbatijiet fuq is-salib.

Aħseb fuqu u kkontemplah, u xtieq b'ħeġġa li ssir tixbhu.

Jekk tbati miegħu, għad tifraħ miegħu (Rumani 8:17); jekk tmut miegħu fuq is-salib tan-niket, għad tgħammar miegħu fil-għamajjar leqqiena tal-qaddisin (Salm 109:3,22) u ismek ikun miktub fil-Ktieb tal-ħajja, u jkun imsebbaħ fost il-bnedmin.

U għalhekk inti għad tiret għall-eternità u għal dejjem ta' dejjem il-glorja tas-sema minflok l-unuri li jgħaddu ta' din id-dinja; ikollok sehem mill-ġid li ma jispiċċa qatt minflok il-ġid li jisfa' fix-xejn, u tgħix għal dejjem ta' dejjem."

L-erba' ittri li Santa Klara ta' Assisi kitbet lil Santa Anjeże ta' Praga huma dawn:

L-Ewwel Ittra

It-Tieni Ittra

It-Tielet Ittra

Ir-Raba' Ittra

Talba

O eżempju ta' virtu' mill-isbaħ, verġni glorjuża Santa Anjeże, f'din l-art int għażilt li tkun l-għarusa tar-Re tar-Rejiet u tiegħu biss u bħalu għext fil-faqar, issa, li tinsab miksija bl-ilbies tal-ferħ u mgħammra bħal għarusa bil-ġojjellerija spiritwali li tak is-Sultan qalbieni, interċedi għalina quddiemU, biex aħna wkoll nagħżlu li nitwaħdu miegħu biss, l-uniku Salvatur tagħna, ħalli naslu ngawduh għal dejjem fis-sema.

Ammen.

English Version:

Alternative Reading:

or

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed9a665a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


4 ta' Marzu: San Każimiru

Verżjoni Vidjo:

San Każimiru

"Xejn ma jagħmlilna unur ikbar, daqs dak li nunuraw lil Ġesù Kristu fil-persuna tal-fqar.

Irrid inwarrab kull glorja biex inservi l-ifqar fost il-fqar." –

San Każimiru

SAN KAŻIMIRU

Prinċep tal-Polonja

1458 – 1484

Tagħrif:

San Każimiru twieled fit-3 ta' Ottubru, 1458, fil-palazz rjali ta' Krakow, il-Polonja.

Kien it-tielet fost it-tlettax-il wild tar-Re Każimiru IV tal-Polonja, u ta' Eliżabetta, prinċipessa tal-Awstrija.

Sa minn tfulitu kien reliġjuż, u għal xi żmien, kien jieħu d-direzzjoni spiritwali tiegħu mingħand il-kanonku Ġwann Dlugosz, bniedem ta' spiritwalità kbira.

Kellu devozzjoni kbira lejn il-Madonna, u kien jgħidilha kuljum it-talba "

Omni die dic Mariae

" (Kuljum, kuljum, għanni lil Marija), ta' San Anselmu, u xtaq li meta jmut, kopja ta' din it-talba tindifen miegħu.

Kien jgħix ħajja sempliċi u mingħajr privileġġi li kellu bħala Prinċep.

Anzi kien juża flusu u l-influwenza tiegħu biex jgħin lill-foqra.

Fl-1471, meta lanqas biss kellu ħmistax-il sena, missieru bagħtu jmexxi l-armata, u jinvadi l-Ungerija biex ineħħi lir-Re Matthias Covinus mis-setgħa, u jilħaq hu floku.

Iżda meta għaraf li kien ser iwettaq inġustizzja, malajr abbanduna dan il-pjan.

Biex ma jżidx is-sens ta' telfa f'missieru, mar irtira għal tliet xhur fil-kastell ta' Dobzki.

Mill-1479 sa l-1483, San Każimiru ggverna l-Polonja flok missieru li kien mar il-Litwanja.

Il-Pollakki kienu jaraw fih raġel twajjeb u rett, u kienu jħobbuh ħafna.

Meta missieru ried iżewwġu lit-tifla tal-Imperatur Federiku, ma riedx.

Kien ilu li għamel il-vot taċ-ċelebat.

Fl-1484, kellu attakk qawwi fil-pulmuni, u billi kien ġa debboli bis-sawm u bil-penitenza ma felaħx għalih.

Miet ta' 25 sena, fil-qorti ta' Grondo, fi triqtu lejn il-Litwanja, wara ħajja qaddisa.

Hu ġie midfun fil-kappella tal-Madonna fil-Katidral ta' Vilna u huwa l-Patrun tal-Polonja.

Ħsieb

Ommu, wara li rabbietu fil- biż

à

t'Alla, fdat lil Każimiru f'idejn Patri Dlugosz, bniedem reliġjuż tabilħaqq, kellu don speċjali għall-edukazzjoni taż-żgħażagħ, flimkien mal-għerf u mat-tjubija kien jgħaqqad l-arti, u hekk kien ikun maħbub mid-dixxipli.

Iċ-ċkejken Każimiru ta' disa' snin, kien ġa mrawwem fil-biżà t'Alla, u għamel progressi kbar taħt it-mexxija ta' mgħallem hekk għaqli.

Daqs kemm wera ruħu indifferenti għall-ħwejjeġ tad-dinja u għall-unuri tal-qrati, daqshekk kien mixtieq li jkattar teżori fil-ġenna.

L-akbar devozzjoni tiegħu kienet lejn il-passjoni u l-mewt ta' Ġesù.

Spiss bil-lejl kien imur joqgħod għarkupptejh wara l-bieb magħluq ta' xi knisja, anki fl-eqqel tax-xitwa, jitlob u jistenna l-għodwa biex jidħol u jieħu sehem fil-kant tal-mattutin.

Kellu wkoll devozzjoni kbira lejn il-Verġni Marija.

L-Innu "Omni die dic Mariae" li jissemma fil-ħajja ta' San Każimiru ġie tradott għall-Malti mill-Kan.

Dun Karm Farrugia, fiż-żmien li hu kien kappillan ta' San Girgor – Tas-Sliema.

Il-ġmiel tiegħu mmużikat bl-arja Franċiża tal-oriġinali.

Il-Beatu Papa Ġwanni XXIII jgħid hekk:

"Kull nisrani tajjeb għandu jafda fi Kristu; iwettaq dmirijietu skont il-kmandamenti li huma r-regola tal-kuxjenza tiegħu, quddiem is-soċjetà, quddiem Alla u quddiem il-bnedmin.

In-nisrani m'għandux jaħrab il-liġi u jagħmel kompromessi, imma jgħix bla biża' u ċert mill-affarijiet tiegħu.

Għandu jkun ta' għajnuna fil-problemi tal-paċi.

Biex jissaħħaħ iktar kontra l-ħażen u l-iżbalji għandu jitlob; isejjaħ l-għajnuna tal-grazzja li tagħti d-dawl u l-qawwa."

U int, kif qed tipprova tinqeda b'dak kollu li pprovdielek Alla biex tkun ta' rigal għall-oħrajn?

Kemm tmur ħerqan/a lejn il-knisja biex hemm tiltaqa' ma' Ġesù fl-Ewkaristija, taduraH u tgħix biH?

Kemm tfittex li taqdi dmirijietek sew skont l-istat tiegħek, hekk li ma tagħmel l-ebda kompromess ma' min ikun se jwettaq inġustizzja?

Talba

O Alla li tista' kollox, min jaqdi lilek, isaltan; agħmel li, għat-talb ta' San Każimiru, naqduK dejjem b'ħajja tajba u qaddisa.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed9aa0fb', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


1 ta' Marzu: Beatu Pietru Rene Roque

Verżjoni Vidjo:

Beatu Pietru Rene Roque

"Min irid isalva ħajtu, jitlifha, imma min jitlef ħajtu għall-imħabba tiegħi, isibha." –

Ġesù f'Mattew 16:25

BEATU PIETRU RENE ROQUE

Saċerdot

1758 – 1796

Tagħrif:

Kien saċerdot minn Vannes u twieled fl-1758.

Kien l-uniku wild fil-familja, u missieru miet ftit wara li twieled hu, waqt li kien ġej lura minn xogħol fuq negozju, għalhekk qatt ma ra lil Pietru.

Kien ta' saħħa fraġli ħafna u bniedem ta' statura żgħira u dgħajfa.

Ġie ordnat saċerdot fl-1782 u sar il-kappillan tas-sorijiet "

Dames de la Retracte

" (Xebbiet tal-Irtir).

Iżda wara erba' snin mar Pariġi u daħal fil-kongregazzjoni tal-Lazaristi, magħrufin bħala l-kongregazzjoni tal-missjoni ta' San Vinċenz de Paul.

Hu kien għadu ma temmx in-novizzjat, li s-superjuri bagħtuh bħala professur tat-teoloġija fil-belt ta' Vannes, art twelidu.

Kien fiż-żmien li kien Vannes li faqqgħet ir-Rivoluzzjoni Franċiża u hawn wera eroiżmu biex iwettaq kull xorta ta' appostolat.

Fl-1791, irrifjuta li jieħu l-Ġurament Kostituzzjonali tar-Reġim Rivoluzzjonarju.

Fuq l-eżempju tiegħu, ħafna saċerdoti li kienu ddeċidew li jieħdu dan il-ġurament, irrifjutawh ukoll.

Meta s-sitwazzjoni saret iżjed ħarxa u l-għassa kienet iżjed intensa beda jmur iqaddes fid-djar privati u jkompli l-appostolat tiegħu klandestinament.

Iżjed 'il quddiem kellu saħansitra jbiddel ismu.

Fl-lejlet il-Milied tal-1795, mar jieħu l-vjatku lil xi morda u wieħed eretiku kixfu, ġie arrestat u mitfugħ il-ħabs.

Waqt li kien il-ħabs kiteb artiklu bħala difiża tal-Knisja Kattolika u kien iwettaq appostolat fost il-ħabsin.

Meta ġie mogħti s-sentenza tal-mewt niżel għarkupptejh, talab lil Alla u ġie mogħti l-giljottina.

Kien l-1 ta' Marzu, 1796.

Ġie bbeatifikat fl-10 ta' Mejju, 1934.

Ir-relikwi tiegħu huma meqjuma f' Vannes.

Ħsieb

Ir-rakkont jgħid hekk: Fit-3 ta' Marzu, 1796, is-saċerdot Pietru Rene Roque kien meħud mill-ħabs fejn kien miżmum f'lejliet il-Milied ta' qabel, meta kien ġie arrestat minħabba l-akkuża li ħa l-Vjatku lil raġel marid f'Vannes, Franza.

Ir-Rivoluzzjonarji damu ħafna jippruvaw jikkonvinċuh ħalli jbidlulu fehemtu u jġegħluh jaġġorna ruħu għall-bdil taż-żminijiet, u jaddatta ruħu għar-riti ta' qima li kienu ġew adottati mill-awtoritajiet rivoluzzjonarji, iżda Fr Roque (li kien magħmul ċkejken tant li kien magħruf bħala

le petit prete

min-nies tal-lokal) żamm sod fil-fidi tiegħu.

Qabel l-eżekuzzjoni, il-kullar Ruman tiegħu ġie maqtugħ, rasu ġiet imqaxxra u għalhekk ma kien għad fadallu l-ebda sinjal tas-saċerdozju tiegħu, u jdejh ġew marbuta wara dahru.

Fit-triq lejn il-giljottina, beda jkanta kanzunetta ta' tifħir li kien kiteb fil-ħabs, u rnexxielu jagħti l-arloġġ tiegħu lill-bniedem li kien ittradih.

Ommu kienet preżenti waqt il-proċess kollu, fejn kienet abbużata b'mod orribli mir-Rivoluzzjonarji li bdew jgħajtu magħha u jgħidulha, "Int rabbejt monstru!"

Kienet ukoll preżenti waqt l-eżekuzzjoni ta' binha, li kienet ser tiġi mwettqa minn wieħed mill-istudenti preċedenti tiegħu.

Fl-Eżortazzjoni Appostolika

Gaudete Et Exsultate

"Ifirħu u Thennew" Tal-Qdusija Tiegħu Franġisku dwar 'Is-Sejħa għall-Qdusija fid-Dinja tal-Lum' insibu dan li ġej:

"Henjin dawk li huma ppersegwitati minħabba s-sewwa, għax tagħhom hija s-Saltna tas-Smewwiet."

Ġesù nnifsu jisħaq li din il-mixja hi kontra l-kurrent sal-punt li tagħmel minna persuni li b'ħajjithom stess jisfidaw lis-soċjetà, persuni li jagħtu fastidju.

Ġesù jfakkar kemm nies huma ppersegwitati u ġew ippersegwitati sempliċiment għax issieltu għall-ġustizzja, għax għexu l-impenji li ħadu ma' Alla u mal-oħrajn.

Jekk ma nixtiqux li nispiċċaw mgħarrqa f'medjokrità mudlama, ejja ma nippretendux li jkollna ħajja komda, għax

"min irid isalva ħajtu, jitlifha."

(Mattew 16:25).

Biex ngħixu l-Evanġelju, ma nistgħux noqogħdu nistennew li kollox madwarna jkun favurina, għax ħafna drabi l-ambizzjonijiet tal-poter u l-interessi tad-dinja jkunu qed jilagħbu kontrina.

San Ġwanni Pawlu II qal li "soċjetà hi aljenata jekk il-forom tagħha ta' organizzazzjoni soċjali jew ta' produzzjoni u ta' konsum, jagħmluha aktar iebsa li tagħti lilha nfisha ħa jkun hemm solidarjetà bejn il-popli".

F'soċjetà aljenata bħal din, maqbuda f'orkestrazzjoni politika, medjatika, ekonomika, kulturali u saħansitra reliġjuża li xxekkel l-iżvilupp awtentiku uman u soċjali, il-ħajja tal-Beatitudnijiet issir diffiċli u tista' wkoll tidher f'dawl ikrah, ta' suspett, u tiġi mwaqqgħa għaż-żufjett.

Il-persekuzzjonijiet mhumiex realtà tal-imgħoddi, għax anki llum qed inbatu minnhom, kemm bit-tixrid tad-demm, bħal tant martri ta' żminijietna, u kemm b'mod iżjed sottili, permezz ta' kalunnji u qlajjiet foloz.

Ġesù jgħid li jkun hemm il-ferħ meta

"jaqilgħu kull xorta ta' ħażen u gideb kontra tagħkom minħabba fija"

(Mattew 5:11).

Drabi oħra jkun żebliħ li jipprova jisfigura l-fidi tagħna u jgħaddina ta' nies boloh.

Li nilqgħu ta' kuljum it-triq tal-Evanġelju minkejja l-problemi li toħolqilna, din hi l-qdusija."

U int, qed tmur kontra l-kurrent minħabba Kristu u l-fidi Kattolika Rumana tiegħek?

Qed tibqa' sod/a fl-istqarrija tal-fidi u fix-xhieda tiegħek ta' veru nisrani/ja, kull darba li tiltaqa' ma' kull forma ta' kuntrarju, gideb u insulti?

Filwaqt li inti miexi/ja fid-dawl ta' Kristu u tat-tagħlim tal-Knisja Kattolika, x'inhu l-aktar importanti għalik: kif qed jarak Alla jew kif qed jiġġudikak il-bniedem?

Lil omm il-Beatu Pietru Rene Roque, qalulha li 'rabbiet monstru', mentri fir-realt

à

din l-omm kellha l-unur li tgħid li binha miet martri għal Kristu u l-Knisja niżżlitu mal-lista tal-Beati!

Hu lanqas ma miet iddisprat, għax fi triqtu lejn il-giljottina, esprima l-ferħ tiegħu billi beda jkanta tifħir lil Alla!

Kemm għandna x'nitgħallmu mill-qaddisin!

Talba

O Beatu Pietru Rene Roque, Patrun tal-morda, itfa' l-ħarsa tiegħek fuq dawk li jinsabu fuq is-sodda ta' tbatijiethom.

Issa li inti tinsab fis-sema, u li għandek qawwa kbira quddiem Alla, idħol għalina b'talbek, ħalli aħna wkoll niksbu s-saħħa f'ġisimna u b'mod speċjali f'ruħna ħalli nkomplu nagħtu xhieda għal Kristu sal-aħħar nifs ta' ħajjitna kif għamilt int. Ammen.

English Version:

Alternative Reading:

or

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed9a8457', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


3 ta' Marzu: Santa Katerina Drexel

Verżjoni Vidjo:

Santa Katerina Drexel

"Mur bigħ li għandek, agħtih lill-fqar, u jkollok teżor fis-sema". ~

Ġesù f'Mark 10:21

SANTA KATERINA DREXEL

Reliġjuża

1858 – 1955

Tagħrif:

Il-qaddisa twieldet f'Filadelfja, nhar is-26 ta' Novembru, 1858, it-tieni bint ta' Francis Drexel, u Hannah Langotroll li mietet xahar biss wara t-twelid ta' Katerina.

Ftit wara li romol, missierha Francis iżżewweġ lil Emma Bouvier, li kienet kattolika, u li rabbiet lil Katerina u lil oħtha l-oħra fil-fidi.

Fl-1879, meta għalqet 21 sena, Katerina kienet imdaħħla fis-soċjetà għolja ta' Filadelfja, imma kienet aktar miġbuda għal l-ħajja reliġjuża.

Ommha tar-rispett, mietet dik l-istess sena.

Meta miet missierha, Katerina u oħtha wirtu, kull waħda minnhom, renta ta' elf dollaru kuljum.

Meta kellha 28 sena, fis-sena 1886, Katerina mardet u marret il-Ġermanja biex tieħu saħħitha.

Waqt li kienet hemm, hi ġabret diversi saċerdoti u sorijiet biex imorru jaħdmu fil-missjonijiet fost l-Indjani tal-Amerika, wara li kienet issuġġeriet it-twaqqif ta' fond kattoliku għal dawn il-ħidmiet.

Waqt li darba Katerina Drextel kellha udjenza privata mal-Papa Ljun XIII, il-Papa qalilha biex hi ssir missjunarja.

Fis-sena ta' wara hi bniet skejjel fl-istati Amerikani ta' Dakota, Wyoming, Montana, Kalifornja, Oregon u New Mexico.

Ta' 31 sena, Katerina daħlet novizza mas-sorijiet tal-Ħniena (Sisters of Mercy), u ħadet il-libsa reliġjuża fis-7 ta' Novembru, 1889 mill-Arċisqof Ryan ta' Filadelfja.

Sentejn wara, fl-1891, Katerina ħadet il-voti bħala l-ewwel membru tas-Sorijiet tas-Santissmu Sagrament għall-Indjani u l-Poplu ta' Kulur.

Hi fetħet novizzjat, u sat-tmiem tas-sena, f'Cornwall Heights qrib Filadelfja, kien hemm fil-kongregazzjoni 21 reliġjuż.

L-ewwel missjoni kienet dik ta' Santa Katerina f'Santa Fé, New Mexico.

Imbagħad infetħu missjonijiet oħra u skejjel, fosthom ukoll Xavier University fi New Orleans.

Il-Papa San Piju X ta l-approvazzjoni preliminari għall-kongregazzjoni tagħha fl-1907.

Barra l-voti tal-faqar, safa u ubbidjenza, Katerina daħħlet fil-kongregazzjoni tagħha r-raba' vot: dak li s-sorijiet tagħha jkunu ommijiet u qaddejja tar-razez Indjani u Suwed skont ir-regoli tas-Sorijiet tas-Santissmu Sagrament, u li ma jieħdu ebda xogħol li jista' jwassal li r-razez Indjani u lin-nies ta' Kulur jistgħu jiġu traskurati jew abbandunati.

Hija rċeviet ukoll pariri siewja u prudenti mill-qaddisa fundatriċi ta' żmienha, Santa Franġiska Saverja Cabrini.

Katerina kienet magħżula superjura ġenerali, u kompliet tifrex l-iskop tal-ħidmiet tal-kongregazzjoni.

Fl-1912, meta kienet fi New Mexico, ħadet il-marda tat-tifù u ħtiġielha tagħmel żmien biex tieħu saħħitha.

Wara li fieqet, fl-1915 waqqfet Xavier University fi New Orleans – l-ewwel istituzzjoni kattolika ta' edukazzjoni għolja għas-Suwed.

Fl-1935 attakk tal-qalb ġagħalha tirtira minn superjura.

Hi marret fl-infermerija tal-kunvent biex titlob u timmatura fil-ħajja komtemplattiva.

Santa Katerina Drexel mietet fit-3 ta' Marzu, f'Cornwell Heights, Pennsylvania, fl-età ta' 96 sena.

Il-Papa San Ġwanni Pawlu II ddikjaraha beata fl-1988, u dan l-istess Papa ddikjaraha qaddisa fl-1 ta' Novembru, 2000.

Ħsieb

Katerina Drexel kienet waħda mill-aktar nisa sinjuri tal-Amerika.

Hi offriet il-ġid tagħha, ħajjitha u l-impenn kollu ta' qalbha għall-ġid tal-oħrajn.

Missierha li kien billjunarju ħalla kollox lit-tlitt ibniet kull waħda ndaqs.

Iżda jekk waħda tmut flusha jmorru għal min jibqa' ħaj.

Ġara li ħutha t-tnejn mietu u l-flus marru kollha għandha.

Għal 70 sena ħadmet kemm felħet fil-missjonijiet tal-Amerika.

Meta fl-1935 sofriet minn attakk tal-qalb li ġegħelha tirtira minn superjura, Katerina ma waqfitx mill-ħafna proġetti tagħha jew mit-tqassim tal-miljuni ta' dollari li wirtet.

Hu kkalkulat li minn mindu kellha 33 sena fl-1891 sakemm mietet fl-1955, il-qaddisa qassmet mill-wirt u d-dħul tagħha t-total ta' 20 miljun dollaru biex jitwaqqfu skejjel u missjonijiet għall-Indjani u għas-Suwed.

Ġesù qal:

"Kemm hi iebsa għall-għonja li jidħlu fis-Saltna ta' Alla!"

(Mark 10:23) imma għall-kuntrarju, ftit qabel ma qal dan, Ġesù xeħet fuq ż-żagħżugħ għani ħarsa ta' mħabba u qallu:

(Mark 10:21).

U hekk nistgħu nifhmu l-ħarsa ta' mħabba ta' Ġesù fuq Katerina Drexel u fuq kull min jagħti widen għall-kliem tal-Iben t'Alla li 'ma ġiex biex ikun moqdi imma biex jaqdi'.

Nistgħu nimmaġinaw it-teżor fis-sema li Katerina Drexel kellha jistennieha meta ħalliet din id-dinja.

Imma dan ma kienx kull ma għamlet din il-qaddisa!

Hi ma qassmitx ġidha bla ma billet subagħha.

Bħal Ġesù hija libset il-fardal biex isservi lil dawk ir-razez Indjani u lin-nies ta' Kulur bla ma tinvolvi ruħha fl-ebda ħidma li tista' twassal biex dawn jiġu traskurati jew abbandunati.

U biex tassigura li tassew iseħħ dan, l-attitudni li ħaddnet f'ħajjitha, daħlitha fil-kongregazzjoni tagħha bħala r-raba' vot skont ir-regoli tas-Sorijiet tas-Santissmu Sagrament li hija kienet waqfet.

Fl-omelija tiegħu fil-Quddiesa tas-17 ta' Jannar, 2016, l-Arċisqof Charles J. Scicluna jgħid hekk:

"Il-Mulej jitħallat magħna, aħna min aħna, hi x'inhu l-kulur tal-ġilda tagħna.

Daħal fil-kju ta' dawk li kienu jistennew il-magħmudija tal-indiema.

Hu kien għadu fl-ilma, il-Missier tas-Sema jgħidlu: "Ibni int, fik sibt il-għaxqa tiegħi" (Luqa 3:2).

U din il-kelma l-Mulej Alla jagħmilha u jgħidha fuq kulħadd, hu min hu, inti minfejn ġej: inti iben Alla.

Kemm hi ħaġa sabiħa li meta persuna tixref fuq ix-xtut tagħna, l-ewwel li naraw mhux kemm għandha flus fil-but, jew jekk għandux kuntatti politiċi utli, imma li hija persuna umana, bniedem li għandu d-dinjità tiegħu għax huwa iben Alla.

U allura jistħoqqlu rispett fil-protezzjoni u nagħmlu kull ma nistgħu biex ukoll nassigrawlhom futur.

Qatt mhu se jonqosna l-ġid u qatt ma se tonqosna l-barka, jekk aħna b'ġenerożita' kbira naqsmu mill-ġid li għandna ma' kulħadd.

Qatt mhu se tinxtorob il-qalb tagħna jekk tinfetaħ ukoll għal kulmin jiġi jħabbat fuq xtutna.

U dan jgħodd mhux biss għal pajjiżna, imma wkoll għall-Ewropa".

M'hemmx għalfejn li ssiefer 'il bogħod biex tfittex u tgħin lin-nies fil-bżonn.

Biżżejjed tħares lejn dawk li għal xi raġuni jew oħra qed jgħixu fuq l-istess gżira tagħna.

Dawn ħutna u jeħtieġu l-għajnuna tagħna f'kull bżonn tagħhom.

Jekk trid tgħix il-karita', tista' anki tibda minn dawk ta' madwarek.

Talba

O Alla mimli mħabba, int sejjaħt lil Santa Katerina Drexel biex tgħallem il-Messaġġ tal-Vanġelju u biex iġġib il-ħajja tal-Ewkaristija lin-nies ta' Kulur u lir-razez Indjani.

Permezz tat-talb u l-eżempju tagħha, agħtina li nkunu nistgħu naħdmu għall-ġustizzja fost il-foqra u oppressi.

Iġbidna lkoll fil-komunità Ewkaristika tal-Knisja tiegħeK, ħalli nkunu ħaġa waħda Fik.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed9a81a7', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


30 ta' Diċembru: San Sabinu

Verżjoni Vidjo:

San Sabinu

"U lilkom kulħadd isir jobgħodkom minħabba f'ismi." –

Ġesù f'Mattew 10:22

SAN SABINU

Isqof u Martri

Tagħrif:

San Sabinu jingħad li kien isqof ta' Faenza (280) u ta' Assisi (290).

Skont il-"Passio" tiegħu, miktub fis-seklu V u li dwaru hemm dubji serji Sabinu kien isqof waqt il-persekuzzjoni qalila kontra l-Insara, imqanqla mill-Imperatur Djoklezjanu, il-gvernatur ordnalu biex jadura 'l-allat tal-imperu.'

Iżda l-isqof ma riedx.

Kollu mgħaddab, il-gvernatur ordna li b'kastig jaqtgħu idejn il-qaddis u jixħtuh fil-ħabs.

Fil-ħabs Sabinu fejjaq raġel għama, u din l-aħbar malajr xterdet u sema' biha wkoll il-Gvernatur Venustianus, li hu kien ukoll ibati b'għajnejh.

Dan talab lil Sabinu biex ifejqu, u meta fil-fatt fejqu, talab li jitgħammed hu, martu u ż-żewġ uliedu subien.

Meta Djoklezjanu sar jaf b'dan, ordna li Sabinu, il-gvernatur u l-familja tiegħu jiġu msawtin u maqtulin.

Kien għall-ħabta tas-sena 305.

Il-qabar ta' San Sabinu jinsab ftit aktar minn mil bogħod minn Spoleto, u l-kult lejh xtered lejn Assisi, u bliet oħra fl-Umbrija, fl-Italja.

San Sabinu u sħabu martri huma mfakkrin flimkien fit-30 ta' Diċembru.

Qatluhom qrib il-belt ta' Spoleto, fl-Umbrija, fl-Italja Ċentrali fis-sena 303.

Kemm Assisi, kif ukoll Faenza, Spoleto u Chiusi jissemmew bħala l-belt li tagħha kien isqof.

Barra mill-gvernatur Venustjanu u l-familja kollha tiegħu, jissemmew ukoll Marċell u Eżuperanzju li kienu djakni miegħu.

Wara San Rufino, li lilu hu ddedikat il-Katidral ta' Assisi, San Sabinu hu l-iktar martri meqjum f'din il-belt.

Ħsieb

San Sabinu ftit ħabbel rasu li kienu diġà qatgħulu jdejh, u fejjaq lill-gvernatur minn għajnejh li wara sar Nisrani hu u l-familja kollha tiegħu.

Għal dan, San Sabinu ħa l-mewt.

Minn naħa l-oħra, il-gvernatur Venustjanu fieq tassew minn għajnejh u ftit wara ta ħajtu għal Kristu flimkien ma' familtu!

X'eżempju kbir jagħtuna dawn il-martri!

Jidher ċar lit-tama tagħhom kienet soda fil-wegħda ta' Kristu, li hemm glorja kbira u eterna tistenna lil dawk li jibqgħu jħobbuh sal-aħħar!

Il-Papa Franġisku, fl-Udjenza Ġenerali tal-Erbgħa 28 ta' Ġunju 2017, jgħid hekk dwar din it-Tama li kellhom il-Martri:

"Illum nirriflettu fuq it-tama Nisranija bħala qawwa tal-martri.

L-unika qawwa tan-Nisrani hi l-Vanġelu.

Fiż-żminijiet ta' diffikultà, irridu nemmnu li Ġesù jinsab quddiemna, u ma jiqafx jimxi mad-dixxipli tiegħu.

Il-persekuzzjoni mhix kontradizzjoni għall-Vanġelu, imma tagħmel parti minnu: jekk ippersegwitaw lill-Imgħallem tagħna, kif nistgħu nittamaw li aħna nevitaw it-taqbida?

Imma, qalb it-tiġrib kollu, in-Nisrani m'għandux jitlef it-tama tiegħu, jew jaħseb li ġie abbandunat.

Ġesù jiżgura lid-dixxipli tiegħu billi jgħidilhom: "

Sa x-xagħar ta' raskom kollu hu magħdud"

(Mattew 10:30).

Biex qisu jgħid li l-ebda tbatija tal-bniedem, l-anqas l-iċken waħda u l-aktar moħbija, ma hi inviżibbli f'għajnejn Alla.

Alla jara, u żgur jipproteġi; u se jagħti l-fidwa tiegħu.

Fil-fatt fostna hemm Xi Ħadd li hu aqwa mill-ħażen, iktar b'saħħtu mill-mafja, mill-komplotti mudlama, minn min jaqlagħha tajjeb minn fuq dahar dawk ta' qalbhom maqtugħa, minn min jgħaffeġ lill-oħrajn bi prepotenza...

Xi Ħadd li minn dejjem sema' l-vuċi ta' demm Abel li qed tgħajjat mill-art.

Għalhekk l-Insara għandhom ikunu dejjem fuq "in-naħa l-oħra" tad-dinja, dik magħżula minn Alla:

mhux persekuturi, imma ppresegwitati;

mhux arroganti, imma umli;

mhux bejjiegħa tad-duħħan, imma sottomessi għall-verità;

mhux imposturi, imma onesti.

Din il-fedeltà fl-istil ta' Ġesù – li hu stil ta' tama – sal-mewt, l-ewwel Insara sejħulha b'isem sabiħ ħafna: "martirju," li jfisser "xhieda."

Xi drabi, aħna u naqraw l-istejjer ta' tant martri nibqgħu mistagħġbin quddiem il-qawwa li biha affrontaw il-prova.

Din il-qawwa hi sinjal tat-tama kbira li kienet tmexxihom: it-tama żgura li xejn u ħadd ma seta' qatt jifridhom mill-imħabba ta' Alla mogħtija lilna f'Ġesù Kristu (ara Rum 8:38-39)."

Talba

O Alla, għat-talb ta' San Sabinu, nitolbuk agħtina dejjem il-qawwa li nkunu xhieda tiegħek, li ngħixu t-Tama Nisranija fuq kollox fil-martirju moħbi li nwettqu tajjeb u bi mħabba d-dmirijiet tagħna ta' kuljum.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edacbf60', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


28 ta' Frar: Beata Marija Caritas Brader

Verżjoni Vidjo:

Beata Marija Caritas Brader

"Aktar ma tkunu infurmati, aktar tistgħu tagħmlu ġid għar-reliġjon qaddisa tagħna u l-glorja t'Alla." –

Beata Marija Caritas Brader

MADRE MARIJA CARITAS BRADER

Fundatriċi

1860 – 1943

Tagħrif:

Maria Josefa Carolina Brader twieldet f'Kaltbrunn fl-Isvizzera fl-14 ta' Awwissu, 1860.

Missierha kien Joseph Sebastian Brader u ommha, Marija Anna Carolina Zahner.

Maria Josefa Carolina kienet l-unika tifla li kellhom.

Maria Josefa kienet intelliġenti ħafna u fl-1880 iddeċidiet li minflok ma tmur l-Università tidħol mal-Franġiskani – u ħadet l-isem: Marija-Caritas (Karità).

Fl-1882, għamlet l-aħħar voti mas-sorijiet tal-klawsura.

Fl-ewwel snin, b'permess speċjali, għallmet fl-iskola fejn kienet tmur bħala tifla u wara ftit laħqet kap ta' din l-iskola.

Wara ftit il-Papa ta l-fakultà li l-Ordnijiet tas-Sorijiet Klawstrali jistgħu joħorġu jgħallmu.

Ġara li ħafna isqfijiet fil-pajjiżi tal-Missjoni talbuhom biex jiftħu l-iskejjel.

L-Isqof Pedro Schumacher tal-Ekwador talab lis-superjura Maria Hilf biex tibgħat xi sorijiet.

Is-superjura stess, Madre Marija Bernarda Butler li ġiet ibbeatifikata fid-29 ta' Ottubru 1995, flimkien ma' ħames sorijiet fosthom Suor Marija Caritas, marru l-Ekwador.

Għal 5 snin Swor Marija Caritas kienet għalliema u katekista fil-belt ta' Chone.

Fl-1893 marret tagħmel appostolat fil-belt ta' Tuquerres fil-Kolombja.

Bl-għajnuna ta' saċerdot Ġermaniż, Father Reinaldo Herbrana, waqqfet kongregazzjoni, tas-Sorijiet Franġiskani ta' Marija Immakulata, li tagħha saret l-ewwel superjura.

L-ewwel sitt sorijiet kienu mill-Isvizzera u wara bdew ġejjin tfajliet Kolombjani.

Kienet l-ewwel Superjura Ġenerali tal-Kongregazzjoni l-ġdida mill-1893 sal-1919 u wara mill-1928 sal-1940 reġgħet saret Superjura Ġenerali u matul dawn is-snin għamlet il-voti tad-djar fl-Amerika.

Ta' 80 sena talbet li ma tibqax Superjura.

Fis-27 ta' Frar 1943 mietet fil-Belt ta' Pasto fil-Kolombja.

Fis-sena 2003, il-Papa Ġwanni Pawlu ll bbeatifikaha.

Ħsieb

Meta Swor Marija Caritas, fl-1893 marret fil-belt ta' Tuquerres fil-Kolombja, iż-żona tal-appostolat kienet tinkludi t-territorju ta' xatt il-baħar, il-muntanji għoljin tal-Andes u l-pjanura tal-għoljiet ta' madwar l-Andes.

In-nies kienu fqar immens u l-kundizzjonijiet tal-ħajja kienu perikolużi ħafna.

Swor Marija Caritas kellha mħabba kbira għal dawn in-nies u għamlet minn kollox biex ittaffilhom il-problemi tagħhom.

Lis-sorijiet tagħha kienet tinkuraġġihom u tgħinhom biex jakkwistaw diplomi akkademiċi u kienet tgħidilhom:

Fuq kollox kienet tħabbrek biex jgħixu l-Ispirtu Franġiskan, u jgħożżu l-faqar biex ikunu jistgħu jgħinu lill-fqar u jkunu ta' eżempju għalihom.

L-imħabba kbira tagħha lejn Ġesù fl-Ewkaristija wasslitha biex titlob u tikseb permess għall-Adorazzjoni Perpetwa tas-Sagrament Divin fil-kunvent.

Hija ħalliet dan l-aktar teżor prezzjuż u qaddis fil-Kongregazzjoni tagħha flimkien ma' rispett kbir lejn is-saċerdoti.

U int, tfittex li tmur ħdejn Ġesù Ewkaristija għal xi ħin ta' Adorazzjoni?

Taf b'xi kappella tal-Adorazzjoni qrib ta' fejn toqgħod int li forsi tkun miftuħa għal xi ħin tul il-jum?

ara lista ta' Kappellel tal-Adorazzjoni u sib dik l-aktar qrib tiegħek

Talba

O Alla, li qaddist lil Swor Marija Caritas permezz tal-imħabba kbira li tajtha lejn il-persuni taħt il-kura tagħha, hekk li kienet tagħmel ħilitha kollha biex ittaffilhom il-problemi, agħtina l-kuraġġ biex nimxu fuq il-passi tagħha ta' virtù u nkunu aħna wkoll ta' għajnuna għal dawk kollha li jinsabu f'kull xorta ta' bżonn.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei.

__ATA.cmd.push(function() { __ATA.initDynamicSlot({ id: 'atatags-26942-5ed64eda6c44a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


24 ta' Frar: San Ethelbert

Verżjoni Vidjo:

San Ethelbert

"Jeħtieġli nxandar l-Evanġelju tas-Saltna ta' Alla lill-ibliet l-oħra wkoll, għax għalhekk kont mibgħut."-

Ġesù f'Luqa 4:43

SAN ETHELBERT

Re ta' Kent

? – †616

Tagħrif:

Ethelbert inħatar Re ta' Kent fil-560, u estenda s-setgħa tiegħu għan-naħa ta' isfel tal-Ingilterra.

Huwa żżewweġ lill-prinċipessa Nisranija Bertha, bint Charibert Re tal-Franki.

B'hekk daħlet għall-ewwel darba l-fidi Nisranija fl-Ingilterra Anglo-Sassona għaliex missier Bertha insista li bintu tkun tista', bil-libertà, tipprattika t-twemmin tagħha f'dak il-pajjiż.

Meta Santu Wistin ta' Canterbury wasal l-Ingilterra, fil-597, flimkien mal-40 irħieb Benedittini li kienu ntbagħtu hemm mill-Papa San Girgor il-Kbir, hu kellu merħba sabiħa mir-Re Ethelbert minkejja li sa dak iż-żmien kien għadu pagan, u tahom is-setgħa li jipprietkaw il-Vanġelu kemm iridu.

Imqanqal mill-eżempju tal-fidi ta' martu, kif ukoll mill-ħeġġa ta' Santu Wistin u l-irħieb tiegħu, Ethelbert għażel li jħaddan il-fidi Nisranija, u rċieva l-magħmudija nhar l-Għid il-Ħamsin tal-istess sena (597) minn idejn Santu Wistin.

Dan jixhdu wkoll San Beda l-Venerabbli.

B'hekk Ethelbert sar l-ewwel Re Nisrani ingliż, u minn dak inhar 'il quddiem ta s-sapport tiegħu għall-kawża ta' Kristu fis-saltna tiegħu.

Kontra s-slaten ta' żmienu li kienu jimponu t-twemmin tagħhom fuq is-sudditi tagħhom, Ethelbert kien ħalla lis-sudditi fil-libertà jekk iħaddnux il-fidi li issa beda jħaddan hu, għaliex kien iżomm li l-konverżjoni permezz tal-konvinzjoni kienet l-unika vera konverżjoni, u inkoraġġixxa l-ħidma tal-missjunarji Nsara.

Għad li ma sforza lil ħadd isir Nisrani bilfors, kienu ħafna mis-sudditi tiegħu li saru Nsara fis-saltna tiegħu, li kienet tinkludi l-parti kbira tal-Ingilterra.

Kien il-fundatur tal-katidrali ta' Canterbury.

San Ethelbert kien kontinwament ħsiebu biex iġib 'il quddiem il-ġid tal-poplu tiegħu.

Huwa ħareġ liġijiet siewja li baqgħu miżmumin b'għożża fl-Ingilterra fiż-żminijiet li ġew wara.

Huwa ħabrek biex jeqred il-paganiżmu fis-saltna tiegħu, u kien mezz biex ukoll ikkonverta Sebert, ir-Re ta' East Saxony, flimkien man-nies tiegħu, kif ukoll lil Redwald, Re ta' East Anglia.

San Ethelbert miet fl-24 ta' Frar 616, wara li kien ilu re 56 sena, u ġie midfun fl-abbazija ta' San Pietru u San Pawl ta' Cantebury maġenb Santu Wistin, l-ewwel arċisqof ta' dik il-Belt.

Ħsieb

Interessanti li wieħed jinnota li dan ir-Re qaddis, Ethelbert ma mponiex ir-Relġjon Nisranija fuq is-sudditi tiegħu, imma ħallihom fil-libertà jekk iħaddnux il-fidi li issa beda jħaddan hu, għaliex għaraf li l-konverżjoni permezz tal-konvinzjoni kienet l-unika vera tweġiba għas-sejħa ta' Alla.

Alla huwa mħabba u t-tweġiba għal din l-imħabba tiegħu, ma tistax tkun ħlief imħabba libera.

Fil-lingwa tal-imħabba, ma jistgħux jeżistu l-kundizzjonijiet u t-theddid li jqanqlu l-biża'.

Il-biża' mhux ġejja minn Alla.

Għalkemm il-Knisja, tibqa' ssostni li hija universali, jiġifieri li tilqa' u tħaddan lil kulħadd, imma dan ma tagħmlux bil-forza!

Il-missjoni tal-Knisja hi li xxandar il-Verità tal-Vanġelu, l-unika Triq li twassal għas-salvazzjoni tal-bnedmin, għax twassal għand Kristu li Hu l-Awtur tas-salvazzjoni ta' kulħadd.

Imma, bħal Kristu, li b'ġentilezza jibqa' jħabbat fuq il-bieb ta' qlubna u jistenna biex niftħulu, jekk niftħulu, il-Knisja wkoll tħalli l-bniedem liberu li jagħmel id-deċiżjoni tiegħu/tagħha.

Innotaw, li fil-Vanġeli, huwa Ġesù li jagħżel lid-dixxipli – hekk ukoll Hu jagħżel lilna – Huma laqgħu s-sejħa tiegħu u

"Minnufih telqu x-xbiek u marru warajh.."

Kemm hawn nies li jiġu msejħa iżda jagħżlu li ma jwieġbux għal din is-sejħa?

F'passaġġ mill-Vanġelu ta' San Ġwann 10:26-27, insibu:

"Iżda intom ma temmnux għax m'intomx min-nagħaġ tiegħi.

In-nagħaġ tiegħi jisimgħu leħni, u jiena nagħrafhom, u huma jimxu warajja."

Ġesù ma jgħidx in-nagħaġ jisimgħuni imma

"in-nagħaġ tiegħi jisimgħu leħni.."

F'passaġġ ieħor minn Mattew 10:14 Ġesù jgħid lid-dixxipli:

"Jekk imbagħad xi ħadd ma jilqagħkomx u ma jismax minn kliemkom, oħorġu 'l barra minn dik id-dar jew belt u farfru sat-trab ta' saqajkom."

L-għażla li nimxu wara Ġesu trid tkun għażla ħielsa.

Aħna rridu nitfgħu ż-żerriegħa u nħallu lil Alla jsaqqiha.

Imma jekk insibu min jagħlqilna l-bieb ma jfissirx li l-missjoni tagħna spiċċat.

Ġesù qal:

(Luqa 4:43).

Kull min hu Nisrani għandu l-istess missjoni – li jxandar l-Evanġelju ... dan nistgħu nagħmluh bil-kelma u/jew bl-għemil.

Billi ngħinu lil min hu fil-bżonn.

Ma kinitx faċli għal Ġwanni u Ġakbu illi jħallu lil missierhom warajhom; infatti nsibu l-isem ta' missierhom Żebedew msemmi darbtejn f'dan il-passaġġ ... hawn l-Evanġelista jrid juri li

l-għajta ta' Ġesu hi dik li għandha tiġi l-ewwel f'ħajjitna.

U int, kemm qed tħalli l-għajta ta' Ġesù tkun il-preorità f'ħajtek?

Meta l-Mulej iħabbatlek fuq il-bieb ta' qalbek, iddaħħlu minnufih ħa tara xi jrid mingħandek jew tħallih jistenna, jistenna, u jistenna ... ?

(Ftakar li mhux ser jibqa' jistenna għal dejjem)

Kemm qed tħalli lil Ġesù jibdlek f'persuna aħjar, b'fidi aqwa, bi qdusija dejjem akbar, bħalma għamel San Ethelbert, ħalli int imbagħad tkun ta' dawl biex jinbidel ħaddieħor?

Talba

Alla tal-Ħolqien, li ffurmajt l-umanità mill-art fertili: Agħtina li aħna, fuq l-eżempji tajbin tar-Reġina Bertha u r-Re Ethelbert, nistgħu nirċievu bil-ferħ u nieħdu ħsieb iż-żerriegħa tal-Fidi li rċevejna u nxandu l-Aħbar Tajba tal-Vanġelu lil kulħadd, għat-tkattir tas-Saltna tiegħek fuq l-art.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edaa5386', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


27 ta' Frar: San Gabrijel tal-Addolorata

Verżjoni Vidjo:

San Gabrijel tal-Addolorata

"Meta Alla tani l-vokazzjoni tiegħi, Hu sawwab fuqi waħda mill-aqwa grazzji tiegħu.

Jiena rrid inpattilu billi nagħtih l-aqwa ħaġa li għandi – l-imħabba kollha ta' qalbi." –

San Gabrijel tal-Addolorata

SAN GABRIJEL TAL-ADDOLORATA

Reliġjuż

1838 – 1862

Tagħrif:

Twieled f'Assisi fl-1 ta' Marzu 1838 u għammduh fl-istess jum u semmewh għal San Franġisk.

Missieru, Sante Possenti, li bħala gvernatur tal-Istati Pontifiċji ħtieġlu jiċċaqlaq minn post għall-ieħor, fl-aħħar mar joqgħod għal kollox fi Spoleto.

Fil-kulleġġ ta' Spoleto, Franġisk kien maħbub ħafna minn sħabu.

L-ewwel f'ħafna suġġetti, jinteressa ruħu fit-teatru u fil-kaċċa u kien iħobb ukoll il-ballijiet.

Iżda b'għaġeb kbir għan-nies ta' Spoleto, fil-21 ta' Settembru 1856, l-għada tal-gradwazzjoni tiegħu, ta' 18-il sena, telaq biex jibda n-novizzjat mal-Patrijiet Passjonisti f'Morrovalle, u għażel l-isem ta' Gabrijel tal-Addolorata.

Sena wara għamel il-professjoni reliġjuża.

Fin-novizzjat, sar mudell tal-osservanza u tal-perfezzjoni għal kulħadd.

Imma l-qaddis miet fis-27 ta' Frar 1862 bil-marda tat-tiżi, f'Isola del Gran Sasso, fl-Italja, tlett ijiem qabel ma għalaq erbgħa u għoxrin sena, meta kien għadu rċieva biss l-ordnijiet minuri u kien kważi lest għas-saċerdozju.

San Gabrijel tal-Addolorata ġie ddikjarat Beatu minn San Piju X fl-1908 u fost dawk preżenti għall-okkażjoni, kien hemm dik li darba kienet in-namrata tiegħu.

Il-Papa Benedittu XV ikkanonizzah fit-13 ta' Mejju, 1920.

Il-fdal tiegħu jinsab meqjum fil-Bażilika ddedikata lilu f'Isola del Gran Sasso, tal-Patrijiet Passjonisti.

Huwa ġie msejjaħ San Alwiġi ta' żmienna u mudell taż-żgħażagħ.

Ħsieb

Hu bena l-qdusija tiegħu prinċipalment fuq żewġ pilastri: id-devozzjoni lejn il-Madonna u r-rebħa totali tiegħu nnifsu permezz ta' attenzjoni għall-ħwejjeġ żgħar.

Huwa kiteb:

F'waħda mill-ittri tiegħu kiteb:

"Il-ġenna tiegħi huma d-duluri tal-maħbuba ommi Marija."

F'ittra oħra stqarr kemm kien iħossu hieni fil-ħajja reliġjuża tiegħu u jgħid li, kieku ż-żgħażagħ kellhom ikunu jafuh dan, żgur li kienu jagħżlu lilha u mhux il-pjaċiri tad-dinja li jgħaddu f'tebqa ta' għajn.

Huwa kellu tentazzjonijiet kbar biex iżeblaħ 'l Alla u biex ma jemminx.

Fl-aħħar lejl qabel miet hu ġarrab id-dlam tas-Salib, iżda l-aħħar siegħa kienet waħda ta' paċi kbira hekk kif hu qabad ix-xbieha favorita ta' Marija Addolorata u sejjaħ isimha.

San Gabrijel huwa notevoli għaliex wasal hekk malajr għall-perfezzjoni minn ħajja ta' eċċess, iddedikata għall-pjaċiri ta' din id-dinja, għal ħajja marbuta mal-Passjoni ta' Sidna.

U ladarba, San Gabrijel kellu devozzjoni kbira lejn Ommna Marija Addolorata, tajjeb li ninkludi xi talb u riflessjonijiet dwarha, għall-meditazzjoni u l-użu tagħkom:

TALB U RIFLESSJONIJIET DWAR ID-DULURI TA' MARIJA

Id-duluri tal-Verġni Marija – Via Matris

Il-Kurunella lill-Madonna tad-Duluri

Litanija tas-seba' Duluri u talba lil Marija tad-Duluri

Wieqfa taħt is-Salib

Jiltaqa' m'Ommu

Fi ħdan Ommu

Ma' Marija taħt is-Salib

Stabat Mater – Wieqfa kienet imbikkija

Is-seba' Duluri ta' Ommna Marija

Talba

O Alla Missier, aħna lkoll bħal San Gabrijel tal-Addolorata nistgħu nħobbu lil Ġesù tant li nżommuh bħala l-Maħbub Divin tar-ruħ tagħna u norbtu qalbna miegħu biss, hekk li nibqgħu fidili lejH sal-aħħar ta' ħajjitna, twila kemm tkun twila.

Nitolbuk dan bl-istess Ibnek u Sidna Ġesù.

Ammen.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edaa3383', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


26 ta' Frar: Santa Anna Line

Verżjoni Vidjo:

Santa Anna Line

"Min jilqa' lilkom ikun jilqa' Lili, ... u kull min jagħti mqar tazza ilma frisk lil xi ħadd minn dawn l-iżgħar għax huwa dixxiplu, tassew ngħidilkom li ma jitlifx il-ħlas tiegħu." –

Ġesù f'Mattew 10: 40,42

SANTA ANNA LINE

Martri

c. 1565 – † 1601

Tagħrif:

Din hija waħda mill-40 martri Ngliżi li l-Qaddis Papa Pawlu VI kkanonizza flimkien fl-1970.

Hi u żewġha huma eżempju erojku ta' dedikazzjoni minn lajċi fi żmien ta' persekuzzjoni.

Anna née Heigham kienet bint ġenituri Kalvinisti akkaniti; ikkonvertiet għar-reliġjon Kattolika flimkien ma' ħuha meta kien għad ma kellhiex 20 sena.

Minħabba f'hekk it-tnejn kienu maqtugħin mill-wirt.

Fl-1585, meta hi kellha dsatax-il sena, iżżewġet lil Roger Line, ikkonvertit tal-età tagħha li malajr ġie arrestat għax kien imur għall-quddies.

Huwa wkoll kien ġie maqtugħ mill-wirt u miet fl-eżilju fi Fjandra fl-1594.

Anna sabet ruħha f'faqar kbir u bdiet tieħu ħsieb dar kbira f'Londra, li Fr. John Gerard, Ġiżwita, kien fetaħ biex jilqa' fiha lill-qassisin fiż-żmien tal-persekuzzjoni Protestanta.

Minkejja s-saħħa dgħajfa tagħha, Anna kienet tagħmel kollox f'din id-dar, tant li kienu laqqmuha s-"Sinjura Marta."

Hi wriet li kienet mara ta' kapaċità, diskreta, u ġentili.

Fil-ħin liberu tagħha kienet tgħallem lit-tfal u taħdem ir-rakkmu.

Wara l-ħarba famuża ta' Fr. Gerard mit-Torri ta' Londra fl-1597, hi marret f'dar oħra.

Biex id-dedikazzjoni tagħha tkun permanenti u aktar kompleta, Anna ħadet il-voti ta' faqar, kastità u ubbidjenza u, minkejja l-periklu, nuqqas ta' saħħa u uġigħ ta' ras kważi kontinwu, kienet tgawdi paċi kbira.

Il-folla kbira li nġabret filgħodu kmieni nhar il-Kandlora tas-sena 1601 qanqlet suspett, u meta waslu l-pulizija, il-qassis kien diġà ħarab, imma sabu kamra mimlija nies u kollox lest għall-quddiesa.

Anna ġiet arrestata u mitfugħa l-ħabs.

Fis-26 ta' Frar hi kienet akkużata li laqgħet għandha saċerdot: il-prova prinċipali kien l-altar li nstab fid-dar.

Instabet ħatja u kkundannata għall-mewt; qatluha l-għada.

Meta ġiet ikkundannatha għall-mewt, hi laqgħet is-sentenza tagħha bil-ferħ għax hi kienet spiss tgħid lil Fr. Gerard:

"Jien nixtieq, aktar minn kollox, li mmut għal Kristu."

Lill-folla li nġabret f'Tyburn hija qaltilhom:

"Jiena ġejt is-sentenzjata għall-mewt għax tajt kenn lil qassis Kattoliku, u tant m'għandix indiema li għamilt hekk li b'qalbi kollha nixtieq li flok wieħed nilqa' elf."

Imbagħad hija bieset il-forka, qagħdet għarkopptejha u bdiet titlob.

Kellha biss xi 35 sena.

Hija ġiet iddikjarata Beata mill-Papa Piju XI fil-15 ta' Diċembru, 1929, u kkanonizzata bħala martri fil-25 ta' Ottubru 1970, mill-Papa Pawlu VI.

Santa Anna Line tista' titqies bħala mudell u patruna tan-nisa li jieħdu ħsieb id-djar tas-saċerdoti.

Ħsieb

Il-Mulej Ġesù wiegħed premju lil kull min jagħti mqar "tazza ilma frisk" (Mattew 10:40,42) lill-missjunarji tiegħu.

Anna Line tat aktar għan-nom tas-saċerdozju – tat il-ħajja tagħha stess.

Forsi ma tantx għad hawn min għadu japprezza l-kobor tas-saċerdozju fiż-żminijiet tal-lum, għax ix-xitan qed jagħmel minn kollox biex minħabba xi ftit minnhom, jagħti reputazzjoni ħażina lil kollha kemm huma.

Is-saċerdoti qieshom l-ajruplani, meta jaqa' wieħed, id-dinja kollha ssir taf b'dan.

Imma kemm iwasslu erwieħ fid-destinazzjoni tagħhom li hija s-Sema, dan ma jixxandarx?

Min hu s-Saċerdot?

Ejjew naħsbu għal ftit mumenti fuq il-kobor tas-Saċerdozju fil-Knisja:

fuq il-qawwa tas-saċerdoti li jaħfru d-dnubiet f'isem Alla,

fuq is-setgħa li jikkonsagraw sempliċi ħobż fil-Ġisem, ir-Ruħ u d-Divinità ta' Sidna Ġesù Kristu,

fuq ir-responsabbiltà tremenda tas-saċerdoti fejn jidħol id-destin etern tal-erwieħ immortali li huma fdati f'idejhom,

li huma għandhom jigwidaw lill-erwieħ billi jxandrulhom il-Verità Sħiħa u jwissuhom biex iżommu fit-triq id-dritta tal-Kmandamenti t'Alla.

Issa, is-Sagrament tal-Ordni Sagri huwa wieħed mit-tliet Sagramenti li bniedem jista' jirċievi darba biss, għax dawn iħallu siġill dejjiemi fir-ruħ ta' min jirċevihom.

Minħabba l-effett kbir u l-influenza sinifikanti fuq il-ħajja tal-bniedem, il-Knisja tpoġġi persuni bħala għajnuna, anki meta dawn is-sagramenti jirċevihom adult.

Fejn, mela, nistaqsi, huma l-isponsers għas-saċerdot?

Huwa din il-grazzja mhux tqila biżżejjed biex jistħoqqilha dan is-sapport?

Ċertament li l-Mulej fada lis-saċerdoti kollha tiegħu ma' San Ġwann f'idejn il-merti tal-Omm Imbierka taħt is-salib!

Imma hi ma tkunx ferħana li jkollha llum iben jew bint li jgħinuha f'din ir-responsabbiltà permezz ta' interċessjoni, sagrifiċċji u kull xorta ta' għajnuna lis-saċerdoti li huma l-ulied ta' qalbha?

Ċertament li ħadd m'għandu dubji dwar dan.

X'sejħa nobbli hi din li wieħed jilqa' fuqu l-missjoni li jissapportja lil xi saċerdoti, billi jgħinhom fir-responsabbiltà immensa tagħhom fejn jidħlu l-affarijiet qaddisa t'Alla f'dinja dejjem iżjed sekularizzata.

Tissapportjahom bit-talb speċjali tiegħek, biċ-ċaħdiet żgħar jew kbar li inti toffri lill-Mulej għalihom, b'offerta bi mħabba tad-diffikultajiet li ġġib magħha l-ħajja tiegħek ta' kuljum u flimkien ma' għajnuna prattika fil-parroċċi, knejjes, kappelli, djar, kunventi, skejjel, sptarijiet u postijiet oħra fejn is-saċerdoti jkunu qed iwettqu l-appostolat tagħhom.

F'dan int tassew iben u bint is-Sinjura!

F'dan int tassew għajnuna xierqa għas-saċerdoti.

Il-Mulej wiegħed: "

" (Mattew 10:40,42)

Jalla il-ħlas tal-Mulej ikun il-grazzja li int ikollok dejjem saċerdot li jagħtik kuljum lil Ġesù fis-Sagrament Imqaddes u fl-aħħar ta' ħajtek ferħ etern.

ara Channel fuq Youtube b'Talb għall-Bżonnijiet tas-Saċerdoti

ara Ktieb ta' Talb għall-Bżonnijiet tas-Saċerdoti

ara kif tista' tkun Omm Spiritwali għas-Saċerdoti – Fr Hayden Williams OFM Cap

Talba

Għinna Mulej, għat-talb ta' Santa Anna Line, biex nerġgħu inqajmu fina u fl-oħrajn reverenza lejn is-Saċerdozju fil-Knisja, li Inti fil-ħniena tiegħek waqqaft biex minnu nirċievu l-grazzji tiegħek.

Agħmel li naslu biex nagħtu s-sapport tagħna lis-saċerdoti tiegħek, bit-talb u bl-offerta tas-sagrifiċċji tagħna ta' kuljum, b'għajnuna fil-prattika fil-parroċċi u fil-postijiet kollha fejn is-saċerdoti jkunu qed iwettqu l-appostolat tagħhom.

Għinna ngħinuhom ikunu saċerdoti qaddisin!

Bi Kristu Sidna

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edaa41ac', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


27 ta' Diċembru: San Ġwann

Verżjoni Vidjo:

San Ġwann

"Ġwanni xehed għall-ħwejjeġ mistura li ra fuq il-Verb ta' Alla u fuq ix-xhieda mogħtija minn Ġesù Kristu." –

Antifona mil-Liturġija tas-Sigħat tal-Festa ta' San Ġwann

SAN ĠWANN

Appostlu u Evanġelista

L-Ewwel Seklu

Tagħrif:

San Ġwann twieled fil-Galilija, madwar is-sena 6 wara Kristu.

Missieru kien sajjied jismu Żebedew.

Ġwanni u ħuh San Ġakbu l-Kbir ġew imsejħin minn Ġesù biex ikunu dixxipli tiegħu (Mark 1:19-20).

Mid-dehra kellhom karattru fuq tagħhom.

Darba resqu lejn Ġesù u qalulu: "Mgħallem, irridu li dak li nitolbuk tagħmilhulna (ara Mark 10:35-41).

Darb'oħra meta s-Sammaritani ma laqgħux lil Ġesù, dawn it-tnejn staqsewh riedx ngħidu lin-nar jinżel mis-sema u jeqridhom?

(Luqa 9:54) Ġesù kien sejħilhom Boanerges, jiġifieri "ulied ir-ragħad."

(Mark 3:17)

B'danakollu, Ġesù kellu mħabba kbira lejn dawn iż-żewġ aħwa.

U San Ġwann kien "id-dixxiplu l-maħbub ta' Ġesù" (Ġwanni 21:7).

Huwa kien preżenti fit-trasfigurazzjoni ta' Ġesù fuq l-għolja Tabor; meta Ġesù qajjem lit-tifla ta' Ġajru: fl-agunija ta' Ġesù fil-Ġetsemani.

Flimkien ma' Pietru kien magħżul biex iħejji l-aħħar ikla.

F'dik l-ikla kien ħdejn Ġesù b'rasu ma' sider Ġesù.

Kien ukoll l-uniku fost l-appostli li għalkemm kien l-iżgħar fosthom baqa' mal-Madonna taħt is-salib meta Ġesù kien imsallab sakemm miet u difnuh.

Minn fuq is-salib, ftit qabel miet, Ġesù fdah f'idejn il-Madonna, u fl-istess waqt talbu jieħu ħsiebha.

F'Ħadd il-Għid, Ġwanni mar jiġri flimkien ma' San Pietru lejn il-qabar ta' Ġesù, u emmen li Ġesù kien qam mill-mewt.

Kien hu wkoll, l-ewwel wieħed, li għaraf lil Ġesù rxuxtat ħdejn il-baħar ta' Tiberjade.

Ġwanni kien ma' San Pietru ħdejn it-Tempju, wara l-Pentekoste, meta sar l-ewwel miraklu kbir – il-fejqan ta' wieħed magħtub minn twelidu, li minħabba f'hekk kellu jqatta' l-lejl fil-ħabs, flimkien ma' San Pietru.

Wara li waqqaf il-Knisja f'Ġerusalemm huwa mar għal xi snin f'Efesu, fl-Asja Minuri (illum Turkija).

Hawnhekk, skont tradizzjoni, għex mal-Madonna sakemm mietet, u kiteb il-Vanġelu u l-ittri.

Minħabba t-tagħlim tiegħu huwa ġie eżiljat għal xi żmien fil-gżira ta' Patmos fejn kiteb l-Apokalissi.

(Apokalissi 1:9)

Huwa ħadha bil-qawwa kollha mal-eretiċi li kienu jgħidu li Ġesù ma kienx Alla, u saħaq ħafna mal-Insara fuq il-kmandament tal-imħabba.

Huwa miet f'Efesu, l-aħħar fost l-Appostli, meta kellu madwar erbgħa u disgħin sena.

Ħsieb

Il-messaġġ tar-raba' Vanġelu huwa kollu fuq Ġesù bħala dak li ġie biex jagħti l-ħajja fil-milja tagħha.

Din hija lista ta' xi siltiet mill-Vanġelu ta' San Ġwann li juru dan:

"Kul ma sar kellu l-ħajja fih."

(Ġwanni 1:4)

"Kif Mosè refa' s-serp fid-deżert, hekk jeħtieġ li jkun merfugħ Bin il-bniedem biex kull min jemmen fih ikollu l-ħajja ta' dejjem."

(Ġwanni 3:16)

"Min jemmen fl-Iben għandu l-ħajja ta' dejjem."

(Ġwanni 3:36)

"L-ilma li nagħti jien isir fih għajn ta' ilma li jwassal sal-ħajja ta' dejjem."

(Ġwanni 4:14)

"Għax bħal ma l-Missier iqajjem lill-mejtin u jagħtihom il-ħajja, hekk ukoll l-Iben jagħti l-ħajja lil dawk li jrid hu."

(Ġwanni 5:21)

"Tassew tassew ngħidilkom li min jisma' kelmti u jemmen f'min bagħatni, għandu l-ħajja ta' dejjem, u ma jsirx ħaqq minnu, imma għadda mill-mewt għall-ħajja."

(Ġwanni 5:24)

"Tiġi siegħa meta dawk kollha li jkunu fl-oqbra jisimgħu leħnu (leħen l-Iben), u joħorġu; dawk li jkunu għamlu t-tajjeb iqumu għall-ħajja."

(Ġwanni 5:28)

Lil-Lhud qalilhom "Intom ma tridux tiġu għandi biex ikollkom il-ħajja."

(Ġwanni 5:40)

"Jiena hu l-ħobż tal-ħajja." (ara Ġwanni 6:22-59)

Pietru jistqarr, "Mulej, inti għandek il-kliem tal-ħajja ta' dejjem."

(Ġwanni 6:68)

"Min jiġi warajja ma jimxix fid-dlam, iżda jkollu d-dawl tal-ħajja."

(Ġwanni 8:12)

"Jiena ġejt biex ikollkom il-ħajja, u l-ħajja bil-kotra."

(Ġwanni 10:10)

"In-nagħaġ tiegħi jisimgħu leħni ... u jiena nagħtihom il-ħajja ta' dejjem."

(Ġwanni 10:28)

"Jiena hu l-qawmien u l-ħajja."

(Ġwanni 11:25)

"Jienu hu t-triq, il-verità u l-ħajja."

(Ġwanni 14:6)

"Missier, waslet is-siegħa; agħti glorja lil Ibnek biex l-Iben jagħti glorja lilek, bħalma inti tajtu s-setgħa fuq il-bnedmin kollha, biex huwa jagħti l-ħajja ta' dejjem lil dawk kollha li inti fdajtlu f'idejh."

(Ġwanni 17:1-2)

"Dawn inkitbu sabiex intom temmnu li Ġesù hu l-Messija l-Iben ta' Alla, u biex bit-twemmin tagħkom ikollkom il-ħajja f'ismu."

(Ġwanni 20:31)

U int, ilqajt lil Ġesù, Sid il-ħajja f'ħajtek jew għadek tgħammar fid-dlamijiet tad-dnub?

Qed tħalli lill-Mulej iġib il-ħajja vera f'qalbek u f'ħajtek billi tfittex li timxi fuq it-tagħlim tiegħu?

Il-ħajja li għandek fi Kristu, qiegħed/qegħda twassalha lill-oħrajn madwarek?

Titgħajjex b'ruħ safja u ta' spiss bil-Ħobż tal-Ħajja?

Talba

O Alla, inti wrejtna l-misteri tal-Verb tiegħek permezz tal-appostlu San Ġwann: agħmel li nifhmu sewwa kemm nistgħu, it-tagħlim li hu fissrilna hekk tajjeb.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edb92eda', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


29 ta' Diċembru: San Tumas Becket

Verżjoni Vidjo:

San Tumas Becket

"Min jobgħod lil ħajtu f'din id-dinja jżommha sħiħa għall-ħajja ta' dejjem." –

Antifona mil-Liturġija tas-Sigħat tal-Festa ta' San Tumas Becket

SAN TUMAS BECKET

Isqof u Martri

1118 – 1170

Tagħrif:

San Tumas Becket twieled f'Londra, fil-21 ta' Diċembru 1118, minn familja sinjura u prominenti.

Huwa studja mal-Kanonċi regulari f'Merton, Surrey.

Meta kellu 24 sena daħal skrivan ma' Teoboldu, Arċisqof ta' Canterbury, u malajr sar kunfidenti ewlieni tiegħu.

Fl-1154 ordna djaknu u l-Arċisqof ħatru Arċidjaknu ta' Canterbury, u fl-1155 ir-Re Neriku II ħatru l-Kanċillier tal-Ingilterra.

Malajr sar bniedem setgħan u għani ħafna.

Meta Teoboldu miet fl-1161, Tumas ġie nnominat mir-Re stess biex jilħaq floku.

Għalhekk, fl-1162 Tumas ġie ordnat saċerdot u wara kkonsagrat isqof.

Hekk Tumas sar l-Arċisqof ta' Canterbury u Primat tal-Ingilterra.

Wara l-ħatra tiegħu, Tumas irriżenja minn kanċillier, ħalla l-ħajja lussuża tiegħu u ħaddan waħda l-iktar sempliċi, u beda jagħmel id-doveri reliġjużi tiegħu bl-ikbar reqqa.

Il-ħbiberija li kien hemm bejn ir-Re u l-Arċisqof bdiet titħassar minħabba l-konflitti li bdew jinqalgħu bejn il-Gvern u l-Knisja.

Neriku ried li l-Knisja tkun ubbidjenti lejh, waqt li Tumas ma setax skont il-kuxjenza tiegħu jħalli l-Knisja titlef il-libertà u d-drittijiet tagħha.

Fl-1164, l-Arċisqof irrifjuta li jaċċetta l-Kostituzzjoni ta' Clarendon li fost kollox kienu jiċħdu lill-kleru d-dritt li jappella għand il-Papa.

Minħabba f'hekk l-Arċisqof kellu jaħrab u jmur fi Franza fejn dam eżiljat għal sitt snin sakemm reġa' lura l-Ingilterra fl-1170.

Meta r-Re sar jaf li l-Arċisqof irritorna, ir-Re mitluf bir-rabja qal: "Kif?

Ma hawn ħadd f'saltnati li jista' jeħlisni minn dal-qassis insolenti?"

Għal dan il-kliem, erba' kavallieri tar-Re marru immedjatament fil-Katidral ta' Canterbury u qatlu lill-Arċisqof bix-xwabel tagħhom fid-29 ta' Diċembru, 1170.

Il-mewt ta' San Tumas ħasdet l-Ewropa kollha.

Sentejn wara mewtu ġie kkanonizzat Qaddis mill-Papa Alessandru III.

Ħsieb

Mal-Verità m'hemmx kompromessi!

Ma nistgħux insejħulu abjad dak li nafu li hu iswed, anki jekk l-avversarji tagħna jaslu joqtluna!

Kemm hu nobbli n-Nisrani li jirraġuna b'dan il-mod.

"Min jibqa' jżomm sħiħ sal-aħħar, dan isalva."

(Mattew 24:13) qalilna Ġesù u f'post ieħor qal:

"Dan ngħidilkom, ħbieb tiegħi, tibżgħux minn dawk li joqtlu l-ġisem u mbagħad ma jkunu jistgħu jagħmlu xejn iżjed."

(Luqa 12:4)

San Tumas Becket iddefenda bis-sħiħ id-drittijiet li l-kariga tiegħu kienet titlob li għandu jħares.

Żamm iebes kontra pressjoni u intimidazzjoni l-iktar qawwijin.

Ma ċediex akkost li jitlef ħajtu.

Aħna kemm naqdu l-kariga jew nagħmlu x-xogħol tagħna kuxjenzjożament?

Kemm ma nħallux il-flus, il-prestiġju, il-poter, l-avvanz, impieg ieħor, jew xi gwadann ieħor jinfluwenzana b'mod li nittraskuraw il-qadi ta' dmirijietna?

Il-Papa Franġisku qal dan id-diskors fis-16 ta' Novembru, 2015 waqt omelija fil-kappella tad-Dar Santa Marta:

"L-idea li kulħadd ikun jaħsibha l-istess, l-umaniżmu li jieħu post Kristu, il-bniedem veru, teqred l-identità Kristjana.

Ma nirkantawx il-karta tal-identità tagħna.

Naraw dawn it-tliet kelmiet:

mondanità, apostasija (ċaħda), persekuzzjoni

Il-mondanità

tfisser li nagħmlu dak li tagħmel id-dinja.

Tfisser li nirkantaw il-karta tal-identità tagħna: aħna ugwali mal-oħrajn.

B'hekk insibu li ħafna Iżraeliti ċaħdu l-fidi tagħhom u tbiegħdu mill-Patt il-Qaddis.

U dak li deher tant raġonevoli – aħna bħal kulħadd, aħna normali – sar il-qerda.

L-apostasija,

hi ċ-ċaħda.

Jiġifieri li l-mondanità twasslek għall-ħsieb uniku u għall-apostasija.

Mhux aktar permess li jkun hemm differenzi: ilkoll l-istess.

Qed ifakkruni f'każ: li l-festi reliġjużi nbidlilhom isimhom, – eżempju t-twelid tal-Mulej jingħata isem ieħor – biex tinqered l-identità.

Dan jibda minn għerq, għerq żgħir, u jispiċċa biex isir deżolazzjoni ta' min jistmerrha, jispiċċa jsir

persekuzzjoni

Dan hu l-ingann tal-mondanità u għalhekk Ġesù kien talab lill-Missier f'dik iċ-Ċena: 'Missier ma nitolbokx biex tneħħihom mid-dinja, imma ħarishom minnha' – minn din il-mentalità, minn dan l-umaniżmu, li ġej biex jieħu post il-bniedem veru, Ġesù Kristu, li ġej biex ineħħilna l-identità Nisranija u jridna kollha naħsbu l-istess ħaġa: ħafna jagħmlu hekk, jien għaliex le?

Dal-ħsieb dominanti ta' żmienna għandu jġegħelna naħsbu:

kif inhi l-identità tiegħi?

Hija Nisranija jew mondana?

Jew jien ngħid li jien Nisrani għax meta kont tarbija għammduni u għax twelidt f'pajjiż Nisrani, fejn kulħadd hu Nisrani?

Il-mondanità tidħol inkiss inkiss, tikber, tiġġustifika ruħha u tniġġes.

Tikber bħal dak l-għerq, tiġġustifika ruħha: 'Imma ħa nagħmlu bħalma jagħmel kulħadd, fl-aħħar mill-aħħar m'aħniex differenti!'

Infittxu dejjem ġustifikazzjoni, u fl-aħħar nitniġġsu u ħafna mill-gwaj jinbet minn hemm.

Nitolbu lill-Mulej għall-Knisja, biex il-Mulej iħarisha minn kull forma ta' mondanità.

Jalla l-Knisja jkollha dejjem l-identità li taha Ġesù Kristu; jalla aħna lkoll ikollna l-identità li rċevejna fil-Magħmudija, u li din l-identità li rridu nkunu bħal kulħadd, biex inkunu 'normali', tintrema 'l barra.

Jalla l-Mulej agħtina l-grazzja li nżommu u nħarsu l-identità Nisranija tagħna kontra l-ispirtu tal-mondanità li dejjem qed jikber, li jiġġustifika ruħu u jniġġes."

Talba

O Alla, int tajt il-grazzja lill-martri San Tumas biex bi qlubija kbira jxerred demmu għall-ġustizzja; bit-talb tiegħu, agħtina li f'din id-dinja niċħdu ħajjitna għal Kristu ħalli nsibuha fis-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edb978b6', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


26 ta' Diċembru: San Stiefnu

Verżjoni Vidjo:

San Stiefnu

"Kristu, li twieled għalina, żejjen lil San Stiefnu bil-kuruna tal-glorja: ejjew nadurawh." –

Antifona tad-dħul mil-Liturġija tas-Sigħat tal-Festa ta' San Stiefnu

SAN STIEFNU

Djaknu u l-Ewwel Martri

L-Ewwel Seklu

Tagħrif:

Kul ma nafu dwar San Stiefnu nafuh mis-sitta u s-seba' kapitli tal-Atti tal-Appostli.

San Stiefnu kien Lhudi, iżda ta' kultura Griega.

Ismu bil-Grieg ifisser kuruna.

Sar dixxiplu ta' Ġesù wara l-Axxensjoni, u ntagħżel biex ikun wieħed mis-seba' Djakni.

Il-kelma djakni ġejja mill-Grieg "diakonia" li tfisser servizz.

In-numru tal-Insara kien qed joktor.

Dawk li kienu ta' kultura Griega (Hellenin) bdew igergru li n-nisa romol tagħhom ma kinux jieħdu ħsiebhom bħalma kienu jieħdu ħsieb ir-romol tal-Lhud.

L-appostli ma setgħux iħallu l-Kelma ta' Alla biex jaqdu fl-imwejjed, għalhekk talbu l-komunità biex jagħżlu sebat irġiel prudenti u twajbin biex jagħmlu dan ix-xogħol.

L-ewwel li għażlu kien San Stiefnu, żagħżugħ mimli bl-Ispirtu u bil-għerf.

Kellu inizjattiva straordinarja, għamel bosta għeġubijiet u kien jitkellem b'għerf u b'enerġija hekk qawwija li ħadd ma kien jista' jirreżistih.

Il-Lhud xegħlu kontrieh, u billi ma setgħux ilaħħqu mal-għerf tiegħu xlewh quddiem is-Sinedriju li kien qed jinsulta l-liġi ta' Alla u ta' Mosè.

Huma karkruh barra mill-belt u ħaġġruh.

Hekk sar l-ewwel wieħed li ta ħajtu għall-fidi tiegħu f'Ġesù.

Meta kien quddiem din il-ġemgħa ta' nies mimlija qilla għalih biex joqtluh wera kuraġġ kbir liema bħalu meta għamel kif għamel qablu Ġesù, talab għall-għedewwa tiegħu.

Fost dawk li kienu preżenti kien hemm Sawlu, dak li mbagħad sar l-Appostlu tal-Ġnus, kien l-ewwel u l-akbar frotta tad-demm li xerred San Stiefnu fil-martirju tiegħu.

Ħsieb

Dan li ġej huwa qari mid-Diskorsi ta' San Fulġenzju, Isqof ta' Ruspe bit-titlu 'L-armi tal-imħabba':

"Il-bieraħ iċċelebrajna t-twelid temporali tas-Sultan etern tagħna; illum qegħdin niċċelebraw it-tbatija u l-mewt rebbieħa tas-suldat tiegħu.

Il-bieraħ is-Sultan tagħna, liebes il-ġisem ta' bniedem bħal b'libsa rjali, ħareġ minn ġuf il-Verġni qisu mill-palazz tiegħu, u għoġbu jiġi u jżur id-dinja; illum is-suldat tiegħu ħareġ mit-tinda tal-ġisem, u telaq rebbieħ lejn is-sema.

Stiefnu, biex tkun tistħoqqlu l-kuruna li tfisser ismu:

kellu l-imħabba bħala l-arma tiegħu,

biha ħareġ rebbieħ kullimkien.

Bl-imħabba ta' Alla ma ċediex quddiem il-qilla tal-Lhud,

bl-imħabba ta' għajru talab għal min kien iħaġġru.

Bl-imħabba qagħad iħaqqaq ma' min kien fl-iżball, biex dawn jerġgħu lura għas-sewwa;

bl-imħabba talab għal min ħaġġru, biex ma jiġux ikkastigati.

Bl-għajnuna u l-qawwa tal-imħabba rebaħ lil Sawl, qalil u aħrax, hekk li fis-sema stħaqqlu jaqsam fl-hena ma' dak li kien ippersegwitah fuq l-art.

L-istess imħabba qaddisa u sħiħa xtaqet tikseb bit-talb lil dawk li ma setgħetx tiksibhom għal Alla bit-twissijiet.

Għalhekk, ħuti, ladarba Kristu tana l-imħabba bħala s-sellum li bih kull Nisrani jista' jitla' fis-sema, fittxu li jkollkom l-imħabba safja u qawwija, uruha lil xulxin bejnietkom, u permezz tagħha imxu u itilgħu 'l fuq.

San Stiefnu ħaddan il-mewt li ġiet għalih fl-aħjar ta' ħajtu, b'kuraġġ mill-akbar, b'tama l-iktar qawwija li kien ser jingħaqad ma' Ġesù fil-ġenna, u bl-imħabba liema bħalha lejn kulħadd, ukoll lejn dawk li kienu qed joqtluh.

Tgħid aħna kapaċi naslu li nagħmlu bħalu meta xi ħadd joffendina bil-kbir!

Iva naslu jekk inkunu nħobbu lil Ġesù bħalma kien iħobbu hu."

Talba

Aħna u nagħtu ġieħ lil San Stiefnu fit-tifkira tad-daħla tiegħu fis-sema, agħtina l-grazzja, Mulej, li nsiru nixbhuh, u nitgħallmu nħobbu wkoll l-għedewwa, kif talab hu għal dawk li ħaqruh.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edb95a28', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });